
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)
	
Στην Αθήνα σήμερα, 11 Μαρτίου 2024, ημέρα Δευτέρα και ώρα 14.10΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Βουλευτού- μέλους της, κυρίου Αθανασίου Καββαδά, με θέμα ημερήσιας διάταξης: α) «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/ τοποθέτηση ελληνικού Προσωπικού Άμυνας στον Στρατό των ΗΠΑ» και β) «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ».
Στη συνεδρίαση παρέστησαν ο Υφυπουργός Εθνικής Άμυνας, κύριος Ιωάννης Κεφαλογιάννης, καθώς και αρμόδιοι υπηρεσιακοί παράγοντες.
Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές: Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Ζερβέας Αλέξανδρος, Ρούντας Γεώργιος  και Καζαμίας Αλέξανδρος. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Κυρίες και κύριοι συνάδελφοι, καλό μεσημέρι. Αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εθνικής Άμυνας, α) «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/ τοποθέτηση ελληνικού Προσωπικού Άμυνας στον Στρατό των ΗΠΑ» και β) «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ».
Στη συνεδρίαση, παρίσταται, ο Υφυπουργός Εθνικής Άμυνας, ο κ. Ιωάννης Κεφαλογιάννης, τον οποίο και ευχαριστούμε και καλωσορίζουμε και τα στελέχη των Ενόπλων Δυνάμεων. Τώρα, θα ρωτήσω το Σώμα, αν θέλετε, να συζητήσουμε και τις δύο Κυρώσεις μαζί. Συμφωνείτε; 
ΠΟΛΛΟΙ ΒΟΥΛΕΥΤΕΣ: Δεκτό, δεκτό.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Το Σώμα, συμφωνεί να συζητηθούν από κοινού και στο τέλος της συνεδρίασης θα γίνει για κάθε Κύρωση, ψηφοφορία ξεχωριστά. Πριν δώσω το λόγο στους Εισηγητές, όποιος συνάδελφος Βουλευτής επιθυμεί να μιλήσει, να το δηλώσει στη Γραμματεία της Επιτροπής. Στο σημείο αυτό ξεκινάμε και το λόγο έχει ως Εισηγητής της Πλειοψηφίας, ο κύριος Ιωάννης Ανδριανός, για 15 λεπτά. Νομίζω, αρκετά είναι. Το λόγο έχει ο κ. Ανδριανός.
ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας): Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υφυπουργέ, καλούμαστε σήμερα να εξετάσουμε δύο σχέδια νόμου του Υπουργείου Εθνικής Άμυνας, που αφορούν, την Κύρωση αντίστοιχων Μνημονίων. Πρώτον, πρόκειται για το Μνημόνιο Συμφωνίας, μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου και του Υπουργείου Άμυνας των Ηνωμένων Πολιτειών Αμερικής, όπως εκπροσωπείται από τη Διοίκηση Ειδικών Επιχειρήσεων των Η.Π.Α., με αντικείμενο, την τοποθέτηση προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των Η.Π.Α., που υπεγράφη από τους εξουσιοδοτημένους εκπροσώπους των δύο κρατών, την 24η Δεκεμβρίου του 2021 και 7 Μαΐου του 2022, στην Αθήνα και την Tampa (Τάμπα) των Ηνωμένων Πολιτειών Αμερικής, αντίστοιχα. 
Στο πλαίσιο της Συμφωνίας, θεσπίζονται δύο θέσεις. Θέση με τίτλο «επιχειρησιακός αξιωματικός σχεδιασμού πολυεθνικών ειδικών επιχειρήσεων» βαθμού Αντισυνταγματάρχη Στρατού Ξηράς ή Αντιπλοιάρχου του Πολεμικού Ναυτικού, ο οποίος θα παρέχει υποστήριξη και θα συμβουλεύει τον Διευθυντή Επιχειρήσεων, για τον σχεδιασμό, την οργάνωση και την κατανόηση Παγκόσμιων Ειδικών Επιχειρήσεων. Θέση με τίτλο «εκπαιδευτής στην Ακαδημία Ανωτέρου Μονίμου Προσωπικού Πολυκλαδικών Δυνάμεων Ειδικών Επιχειρήσεων» βαθμού Ανθυπασπιστή Στρατού Ξηράς, ο οποίος θα είναι εκπαιδευτής στην Ακαδημία Μονίμου Προσωπικού του Πανεπιστημίου Πολυκλαδικών Ειδικών Επιχειρήσεων. 
Το σχέδιο νόμου, διαρθρώνεται σε δύο άρθρα. Με το πρώτο άρθρο, Κυρώνεται η Συμφωνία, η οποία με τη σειρά της, διαρθρώνεται σε 11 άρθρα και δύο Παραρτήματα. Με το δεύτερο άρθρο, καθορίζεται η έναρξη ισχύος του νόμου.  Από τις επιμέρους ρυθμίσεις του κειμένου Συμφωνίας, αξίζει να επισημανθεί ότι, για την συμμετοχή του προσωπικού σε ασκήσεις πόλιτικο-στρατιωτικές δράσεις, καθώς και σε υπηρεσιακές τοποθετήσεις, όπου πιθανολογείται ότι θα προκύψουν άμεσες εχθροπραξίες ή όπου έχει γίνει έναρξη αυτών, απαιτείται η έγγραφη εξουσιοδότηση και των δύο κρατών. 
Η Ελλάδα αναλαμβάνει τα έξοδα του τοποθετούμενου προσωπικού, συμπεριλαμβανομένης της παροχής ιατροφαρμακευτικής φροντίδας στο προσωπικό και τα εξαρτώμενα μέλη της οικογένειάς του, ενώ οι Η.Π.Α. αναλαμβάνουν το κόστος της εκπαίδευσης, για την εξοικείωση και την ενημέρωση του προσωπικού. Η διάρκεια ισχύος της Συμφωνίας είναι 10 έτη, με δυνατότητα παράτασης, κατόπιν γραπτής Συμφωνίας των μερών. 
Τα οφέλη της Συμφωνίας για τη χώρα μας, περιλαμβάνουν: Την απόκτηση τεχνογνωσίας από την Διοίκηση των Δυνάμεων Ειδικών Επιχειρήσεων των Η.Π.Α., με παράλληλη διασύνδεση με την υπό-συγκρότηση τμηματική Διοίκηση Ειδικών Επιχειρήσεων, η οποία και αποτελεί εθνική υποχρέωση της χώρας μας, στο πλαίσιο συμμετοχής της στο ΝΑΤΟ. Την συνεργασία, μεταξύ των Δυνάμεων Ειδικών Επιχειρήσεων Ελλάδας – Η.Π.Α. για την απόκτηση εμπειρίας, που αφορά κυρίως επιχειρήσεις, ανάπτυξη και οργάνωση, δόγμα και τακτική των Δυνάμεων Ειδικών Επιχειρήσεων, ως μέσο επίτευξης στρατηγικών αντικειμενικών σκοπών, καθώς και την απόκτηση πληροφοριών εθνικού ενδιαφέροντος, την αναβάθμιση της επιχειρησιακής ετοιμότητας στο πεδίο των Ειδικών Δυνάμεων, που ενισχύει την αποτρεπτική ισχύ των Ενόπλων Δυνάμεων της χώρας μας. Επίσης, την ενίσχυση της εμπιστοσύνης μεταξύ του προσωπικού των Δυνάμεων Ειδικών Επιχειρήσεων των δύο χωρών και επαύξηση της γνώσης περί της επικρατούσας κατάστασης στην περιοχή των Βαλκανίων και Ανατολικής Μεσογείου. 
Δεύτερον, καλούμαστε να εξετάσουμε την Κύρωση του Μνημονίου Συνεργασίας, μεταξύ του Υπουργείου Άμυνας των Ηνωμένων Πολιτειών Αμερικής, εκπροσωπούμενου από τον στρατό των Η.Π.Α. και του Υπουργείου Εθνικής Άμυνας της Ελληνικής Δημοκρατίας, αναφορικά με την απόσπαση / τοποθέτηση υλικού Προσωπικού Άμυνας στον Στρατό των Η.Π.Α., που υπεγράφη από τους εξουσιοδοτημένους εκπροσώπους των δύο κρατών, την 5η Ιουλίου του 2022 και την 27η Ιουλίου του 2022, στην Ουάσιγκτον και την Αθήνα αντίστοιχα.
Το Μνημόνιο αυτό, δεν θεσπίζει συγκεκριμένες θέσεις, αλλά δημιουργεί το πλαίσιο σύμφωνα με το οποίο θα είναι δυνατή η προκήρυξη από το Γενικό Επιτελείο Στρατού και κατόπιν έγκρισης από την Πολιτική Ηγεσία του Υπουργείου Εθνικής Άμυνας, θέσεων, σε μονάδες του Στρατού των Η.Π.Α. στην Ευρώπη για το ελληνικό στρατιωτικό προσωπικό, το οποίο θα πρέπει να διαθέτει τον απαιτούμενο βαθμό, δεξιότητες, εκπαίδευση, καθώς και το σύνολο των προσόντων, που θα απαιτεί βεβαίως, η εκάστοτε θέση, σύμφωνα με το έντυπο περιγραφής θέσης του Παραρτήματος Β’ του Μνημονίου Συνεργασίας. Κι αυτό το σχέδιο νόμου, διαρθρώνεται σε δύο άρθρα. Το πρώτο, αφορά την Κύρωση του Μνημονίου που με τη σειρά του διαρθρώνεται σε 11 άρθρα και δύο Παραρτήματα, ενώ από το δεύτερο άρθρο, καθορίζεται η έναρξη ισχύος του νόμου. Και εδώ, λοιπόν, ισχύουν οι προβλέψεις που ανέφερα στο πλαίσιο του πρώτου Μνημονίου, δηλαδή, για τη συμμετοχή του προσωπικού σε ασκήσεις πόλιτικο-στρατιωτικές δράσεις, καθώς και σε υπηρεσιακές τοποθετήσεις, όπου πιθανολογείται ότι θα προκύψουν άμεσες εχθροπραξίες ή όπου έχει γίνει έναρξη αυτών και απαιτείται η έγγραφη εξουσιοδότηση και των δύο κρατών. 
Η Ελλάδα, αναλαμβάνει τα έξοδα του τοποθετούμενου προσωπικού, συμπεριλαμβανομένης της παροχής ιατροφαρμακευτικής φροντίδας στο προσωπικό και τα εξαρτώμενα μέλη της οικογένειας του, ενώ οι Η.Π.Α. αναλαμβάνουν το κόστος της εκπαίδευσης, για την εξοικείωση και την ενημέρωση του προσωπικού.  Η διάρκεια ισχύος της Συμφωνίας είναι ξανά  10 έτη, με δυνατότητα παράτασης, κατόπιν γραπτής συμφωνίας των μερών. 
Με το δεύτερο αυτό Μνημόνιο, ενισχύεται η στρατιωτική συνεργασία Ελλάδας - Η.Π.Α. στο επίπεδο του Στρατού Ξηράς, ικανοποιώντας τη σχετική κατεύθυνση της αμυντικής πολιτικής περί συνεργασίας, μεταξύ των δύο χωρών, ενώ στελέχη των Ενόπλων Δυνάμεων θα έχουν τη δυνατότητα να αποκτήσουν πολύτιμη εμπειρία με την εξοικείωσή τους, με την επιχειρησιακή οργάνωση και λειτουργία του Στρατού των Ηνωμένων Πολιτειών Αμερικής, σε ένα περιβάλλον πολυεθνικής λειτουργικότητας. Σας ευχαριστώ πολύ, κύριε Πρόεδρο.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε τον κύριο Ανδριανό και για τον χρόνο. Το λόγο έχει Εισηγητής της Μειοψηφίας, ο κ. Ευάγγελος Αποστολάκης, για δεκαπέντε λεπτά. 
ΕΥΑΓΓΕΛΟΣ ΑΠΑΟΣΤΟΛΑΚΗΣ (Εισηγητής της Μειοψηφίας): Σας ευχαριστώ πολύ, κύριε Πρόεδρε, κυρίες και  κύριοι συνάδελφοι, θέλω και εγώ να κάνω μία ανάλυση και να προσθέσω, κάποιες παρατηρήσεις και σχόλια στη σημερινή συνεδρίαση, η οποία αφορά τα δύο νομοσχέδια. Όπως είπαμε, αποφασίσαμε να τα συζητήσουμε και τα δύο νομοσχέδια μαζί, τα οποία κατατέθηκαν την Παρασκευή στη Βουλή. Πάλι παράπονο θα εκφράσω. Ο χρόνος είναι ελάχιστος για να τα αναλύσουμε. Τέλος πάντων, δουλέψαμε όσο μπορούσαμε και θα προσπαθήσουμε να πάρουμε τη θέση που πρέπει. Θεωρώ, λοιπόν και τις δύο αυτές Συμφωνίες, μεγάλης σημασίας για τη χώρα και ειδικότερα για τις Ένοπλες Δυνάμεις και το αξιόμαχο. 
Το ένα Μνημόνιο Συνεργασίας, αφορά στην απόσπαση / τοποθέτηση του ελληνικού Προσωπικού Άμυνας σε μονάδες του Στρατού των Η.Π.Α. που βρίσκονται στην Ευρώπη, με στόχο την κάλυψη των εκεί επιχειρησιακών αναγκών και με βασική στόχευση για την ελληνική πλευρά, την απόκτηση εργασιακής εμπειρίας, καθώς και την απόκτηση ικανοτήτων και γνώσεων πολυεθνικής διαλειτουργικότητας. 
Το ζητούμενο, λοιπόν, είναι, τα στελέχη των Ενόπλων Δυνάμεων της χώρας, να αποκτήσουν, επιχειρησιακή εμπειρογνωμοσύνη και τεχνικές γνώσεις. Το ίδιο προσδοκώμενο αποτέλεσμα, διαγιγνώσκεται και στην άλλη Συμφωνία Συνεργασίας με τις Ηνωμένες Πολιτείες της Αμερικής, με τη διαφορά ότι σε αυτή το επιλεχθέν προσωπικό των Ενόπλων Δυνάμεων της χώρας μας θα τοποθετείται σε θέσεις της Διοίκησης Ειδικών Επιχειρήσεων των Ηνωμένων Πολιτειών Αμερικής.
   Σε αυτή τη Συμφωνία συνεργασίας υπάρχει ως προϋπόθεση, η κάλυψη επιχειρησιακών αναγκών των Ηνωμένων Πολιτειών Αμερικής και ως στόχευση από την πλευρά μας, η απόκτηση ικανοτήτων γνώσεων και ειδικής τεχνογνωσίας από τα στελέχη που θα υπηρετήσουν στις θέσεις αυτές. Και στις δυο συμφωνίες, αναφέρονται ρητά, ότι οι τοποθετήσεις είναι μη αμοιβαίες. Δηλαδή, δεν προβλέπεται τοποθέτηση στρατιωτικού προσωπικού των ΗΠΑ στις δικές μας θέσεις, παρά μόνο τοποθέτηση και απόσπαση στελεχών των Ελληνικών Ενόπλων Δυνάμεων. Οι συμφωνίες αυτές εκ πρώτης όψεως θα μπορούσαν να αναγνωστούν με θετικό πρόσημο, καθώς από τη δική μας πλευρά υπάρχει όφελος ως προς την απόκτηση της σχετικής τεχνογνωσίας από τα στελέχη μας, με σκοπό τη μεταφορά της στη λειτουργία των Ελληνικών Ενόπλων Δυνάμεων και διαφαίνεται να υπάρχει όφελος, τόσο για τα ίδια τα στελέχη, όσο και για το σύνολο των Ενόπλων Δυνάμεων, καθώς πιθανολογείται ότι με τους κατάλληλους χειρισμούς και με την αποδοτικότερη αξιοποίηση της τεχνογνωσίας που θα αποκτηθεί, θα αναβαθμιστεί στο σύνολό του ο συγκεκριμένος τομέας. 
Θέλω, όμως, να διευκρινιστεί ένα συγκεκριμένο ζήτημα. Ως προς τη Συμφωνία για την τοποθέτηση απόσπασης προσωπικού των Ελληνικών Ενόπλων Δυνάμεων σε μονάδες του στρατού των Ηνωμένων Πολιτειών Αμερικής στην Ευρώπη, υπάρχει ένα ερώτημα. Γιατί υπάρχει αυτός ο γεωγραφικός περιορισμός, γιατί συγκεκριμένα στην Ευρώπη, αφού υπάρχουν ένα σωρό νατοϊκές υπηρεσίες και επιτελεία στα οποία στέλνουμε κόσμο;  Γιατί να τα στείλουμε μόνο σε αμιγείς υπηρεσίες που αφορούν τον στρατό τον αμερικανικό; Δεν καλυπτόμαστε ως προς αυτό τον σκοπό στις εντός του ΝΑΤΟ αντίστοιχες τοποθετήσεις και αποσπάσεις; Ποιες είναι δηλαδή αυτές οι θέσεις; Πρέπει να γίνει μια ενημέρωση συγκεκριμένη και να δούμε τι ακριβώς γίνεται. Αυτό το ζήτημα, πρέπει να διευκρινιστεί εδώ στην Επιτροπή και να μπορέσουμε όλοι να σχηματίσουμε γνώμη.
 Είναι γνωστό, ότι η δυνατότητα αυτή, δηλαδή της απευθείας τοποθέτησης σε θέσεις του στρατού ή των ειδικών επιχειρήσεων των Ηνωμένων Πολιτειών, δίνεται σε κράτη με τα οποία οι Ηνωμένες Πολιτείες έχουν πάρα πολύ καλές διπλωματικές σχέσεις. Από την εμπειρία που έχω δινόταν στους Άγγλους, στους Γερμανούς, στους Γάλλους, στους Ισραηλίτες και σε κατά καιρούς σε  κράτη τα οποία είχαν πολύ καλές σχέσεις με τις Ηνωμένες Πολιτείες. Από αυτό, λοιπόν, μπορεί να εξαχθεί σαν συμπέρασμα η πρόθεση ενίσχυσης της συνεργασίας μεταξύ των δύο χωρών. Το δεδομένο αυτό αν αξιοποιηθεί καταλλήλως τόσο από το Υπουργείο Άμυνας όσο και από το Υπουργείο Εξωτερικών, δεδομένου ότι οι ‘Ένοπλες Δυνάμεις αποτελούν και αυτές πυλώνα της άσκησης εξωτερικής πολιτικής μπορεί να αποδώσει οφέλη σε πολλαπλά επίπεδα. Και οι δυο Συμφωνίες διατρέχονται από το ίδιο πνεύμα και γράμμα, προβλέπεται και ορίζεται σε αυτές το εύρος αλλά  η λήξη της συνεργασίας.
 Στο πρώτο άρθρο, ως συνήθως υπάρχει η διευκρίνιση των ορισμών που χρησιμοποιούνται στις συγκεκριμένες συμφωνίες. Στο δεύτερο άρθρο, αναλύεται ο σκοπός που επιδιώκεται να επιτευχθεί με τις δύο Συμφωνίες και οι θέσεις τοποθέτησης και στο τρίτο άρθρο, προβλέπονται τα καθήκοντα και οι ευθύνες, που θα αναλάβουν τα μέρη και τα αποσπασμένα στελέχη.
 Θέλω εδώ να κάνω μια αναφορά σε δύο συγκεκριμένα άρθρα που είναι ταυτόσημα και στα δύο κείμενα. Συγκεκριμένα, στο άρθρο 3, στην παρ. 5, ορίζεται ότι δεν επιτρέπεται στα αποσπασμένα τοποθετημένα μέλη να συμμετέχουν σε ασκήσεις, ανάπτυξη δυνάμεων ή δράσεις πολιτικών στρατιωτικών, χωρίς τη ρητή έγγραφη εξουσιοδότηση και των δύο μερών.               Στην ακριβώς επόμενη παράγραφο, στην παράγραφο 6, ορίζεται ότι το συμβαλλόμενο μέρος υποδοχής, δεν θα τοποθετηθεί ή θα συνεχίζει να διατηρεί το ελληνικό προσωπικό άμυνας σε θέσεις όπου είναι δυνατόν να υπάρξουν άμεσα εχθροπραξίες, που έχουν ήδη αρχίσει, εκτός αν εγκριθούν εγγράφως από αμφότερα μέλη κλπ. Και για αυτό θέλει πάρα πολύ ξεκαθάρισμα.
 Ποιος το αποφασίζει, υπό ποιες διαδικασίες,  γιατί να μην ξεκαθαριστεί από τώρα Είναι ένα πολύ σοβαρό σημείο, ειδικά στην περίπτωση του προσωπικού που τοποθετείται στην Ευρώπη. Οι  ανησυχίες  είναι  εύλογες και η κατάσταση είναι έτσι όπως είναι. Ακούμε διάφορα, για τις προθέσεις διαφόρων να στείλουν στρατεύματα στην Ουκρανία. Θέλουμε λοιπόν να είμαστε σίγουροι ότι, αυτό θα περάσει από το Κοινοβούλιο.
Τα ζητήματα του προσωπικού. Έστω, λοιπόν, ότι αποσαφηνιστούν κάποια σημαντικά ζητήματα και ερωτήματα που προκύπτουν από τις δύο αυτές Συμφωνίες και είναι τα πράγματα έτσι όπως φαίνονται. Δεν θα κουραστώ όμως να το λέω. Το θέτουμε σε κάθε ευκαιρία, καθώς, θεωρώ ότι έχει πάρα πολύ μεγάλη σημασία το ανθρώπινο δυναμικό ο οποίος είναι ο βασικός πολλαπλασιαστής ισχύος των Ενόπλων Δυνάμεων και πρέπει να έχει τη στήριξη που του αναλογεί και να μπορέσει να επιτελέσει το καθήκον του.
 Η εκπαίδευση, η μετεκπαίδευση, η απόκτηση εμπειρίας και τεχνογνωσίας, είναι προς τη σωστή κατεύθυνση αλλά όμως υπάρχουν και άλλα ζητήματα που χρήζουν άμεσης αντιμετώπισης. Με το μισθολογικό να είναι το πρώτο από αυτά, πρέπει να αναβαθμιστεί άμεσα το μισθολόγιο, καθώς το κόστος αξιοπρεπούς διαβίωσης έχει εκτιναχθεί και το προσωπικό δεν έχει λάβει καμία σοβαρή υποστήριξη σε αυτό τον τομέα. 
Το ίδιο ισχύει και για το στεγαστικό πρόβλημα. Οι εξαγγελίες του κυρίου Υπουργού είναι σε θετική κατεύθυνση. Πρέπει, όμως, το εύρος της παρέμβασης να είναι πιο μεγάλο. Επίσης, από όλη την Ελλάδα μας έρχονται διαμαρτυρίες για την ιατροφαρμακευτική περίθαλψη που ολοένα και χειροτερεύει για το προσωπικό των Ενόπλων Δυνάμεων. Αυτό ισχύει και γενικότερα για το κεφάλαιο, που ονομάζεται μέριμνα προσωπικού και χρειάζεται να γίνουν άμεσες και αποδοτικές παρεμβάσεις για να μπορούμε να μιλάμε μετά για όλα τα άλλα.
 Επιτρέψτε μου, να κάνω και μια αναφορά που θεωρώ ότι πρέπει να γίνει εδώ  για την ολοένα επιδεινούμενη γεωπολιτική κατάσταση. Πρέπει αυτά τα θέματα να τα συζητάμε. Πρώτον, η κατάσταση πολέμου στη Μέση Ανατολή όπως φαινόταν από την αρχή το λέγαμε, έχουμε εκφράσει τις ανησυχίες μας και δυστυχώς διασπείρεται. 
	 Δεν είναι επαρκείς οι προσπάθειες της διεθνούς κοινότητας και σίγουρα δεν είναι επαρκείς και οι προσπάθειες της Κυβέρνησης. Είναι ανάγκη να πέσουν οι τόνοι άμεσα, να υπάρξει κατάπαυση του πυρός για να γίνουν συζητήσεις. Μιλάμε για αριθμό νεκρών αμάχων που ξεπερνάει τις 31.000 μέχρι σήμερα και με αριθμό των τραυματιών να έχει ξεπεράσει τις 72.000. Πρέπει όλες οι ενέργειες να κινηθούν προς την κατεύθυνση της αποκλιμάκωσης. 
Το ίδιο ισχύει και για την Ουκρανία. Ως στήριξη μας στην Ουκρανία δεν μπορεί να νοείται η αποστολή όπλων από τη χώρα μας. Τι ακριβώς είναι αυτό που επιτυγχάνουμε με αυτό τον τρόπο, αν όχι να κλιμακώσουμε την κατάσταση και να αποδυναμώσουμε τις δικές μας Ένοπλες Δυνάμεις; Πρέπει κι εκεί οι κινήσεις μας να έχουν άλλο χαρακτήρα. Θέλω λοιπόν να πω ότι επιφυλασσόμαστε και για τις δύο Συμφωνίες. Ειδικά αυτό που αφορά την τοποθέτηση προσωπικού στην Ευρώπη. Είμαστε κατ’ αρχήν κατά. Θα δούμε από τις διευκρινίσεις, που θα δοθούν και επιφυλασσόμαστε για την Ολομέλεια. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε τον κ. Αποστολάκη. Οι απαντήσεις που κάνατε θα απαντηθούν από τον κ. Υφυπουργό. Το λόγο έχει ο κ. Μπιάγκης.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Ευχαριστώ πολύ κύριε Πρόεδρε. Κύριε Υφυπουργέ, κυρίες και κύριοι συνάδελφοι, στελέχη του Στρατού των Ενόπλων Δυνάμεων, ο σκοπός των μνημονίων είναι να καθορίσει τους όρους, ώστε να υλοποιηθεί η τοποθέτηση ελληνικού προσωπικού άμυνας σε μονάδες του Στρατού των ΗΠΑ στην Ευρώπη για την κάλυψη επιχειρησιακών αναγκών και την απόκτηση εμπειρίας σε ένα περιβάλλον πολυεθνικής διαλειτουργικότητας. 
Σύμφωνα επίσης με την Κυβέρνηση, αφενός καλύπτονται οι επιχειρησιακές ανάγκες και αφετέρου το στρατιωτικό προσωπικό, που αποσπάται, αποκτά ικανότητες και γνώσεις πολυεθνικής διαλειτουργικότητας, που μετά από τη λήξη της απόσπασης, μεταφέρονται ως τεχνογνωσία στα στελέχη των Ελληνικών Ενόπλων Δυνάμεων αποδίδοντας προστιθέμενη αξία στην επιχειρησιακή τους εμπειρογνωσία. Το χρονικό πλαίσιο των Συμφωνιών είναι δεκαετούς διάρκειας. Το κείμενο και στα δύο μνημόνια σχετικά με την ουσία των περισσότερων άρθρων είναι σχεδόν ταυτόσημο. Μία εμφανής διαφορά είναι ότι σε αυτό που αφορά τη διοίκηση ειδικών επιχειρήσεων των ΗΠΑ, έχουν καθοριστεί οι θέσεις, για τοποθέτηση και διάρκεια χρονικής κάλυψης, ενώ το αντίστοιχο του Στρατού Ξηράς δεν έχουν επιλεγεί συγκεκριμένες θέσεις και επίσης εκτός της τοποθέτησης υφίσταται δυνατότητα απόσπασης. 
Ερωτήματα που προκύπτουν όμως. Πώς προέκυψε αυτή η επιχειρησιακή απαίτηση για τέτοιου είδους συνεργασία με τον Στρατό των ΗΠΑ; Ήταν πρωτοβουλία των ΗΠΑ ή δική μας; Σχετίζονται τα εν λόγω μνημόνια με την πρόσφατη τροποποίηση του 2021 της Συμφωνίας αμοιβαίας αμυντικής συνεργασίας, μεταξύ της Κυβέρνησης της Ελληνικής Δημοκρατίας και τη Κυβέρνηση των ΗΠΑ; Ποιος ο βαθύτερος σκοπός των εν λόγω Συμφωνιών; Δεδομένου ότι οι σχετικές διατάξεις των δύο μνημονίων αφήνουν ανοικτό το ενδεχόμενο εμπλοκής του προσωπικού των Ελληνικών Ενόπλων Δυνάμεων σε επιχειρησιακές αποστολές του Στρατού των ΗΠΑ, είναι στις προθέσεις της ελληνικής πλευράς κάτι τέτοιο; Δεδομένου ότι οι σχετικές διατάξεις των δύο μνημονίων υπαγορεύουν ότι η αποδοχή του προτεινόμενου από την ελληνική πλευρά προσωπικού θα υπόκειται στον έλεγχο και την έγκριση των ΗΠΑ ή της γεωγραφικής χώρας υποδοχής, μήπως έτσι υποδηλώνεται, κύριε Υφυπουργέ, το ενδεχόμενο το προσωπικό αυτό να ασκεί καθήκοντα και εκτός των ΗΠΑ σε περιοχές επιχειρήσεων, δεδομένου ότι η συνεργασία αυτή τίθεται στη βάση των διατάξεων του Συμφώνου της Βορειοατλαντικής Συμφωνίας σχετικά με το καθεστώς του Δυνάμεων;
 Μήπως συγκροτείται ένας πυρήνας εκπαιδευμένων στελεχών των Ενόπλων Δυνάμεων των συμμετεχουσών χωρών, για μελλοντική αξιοποίησή τους σε περίπτωση εκδίπλωσης πολυεθνικών επιχειρήσεων ή και στο μέτωπο ακόμα της Ουκρανίας; Υφίστανται αντίστοιχες Συμφωνίες – Συνεργασίες, μεταξύ των ΗΠΑ και άλλων νατοϊκών χωρών; Αν ναι, ποιες οι θέσεις εργασίας που καταλαμβάνουν τα στελέχη τους; Πώς προέκυψε η επιλογή των θέσεων εργασίας όπου αυτές είναι προσδιορισμένες; Κατόπιν προγενέστερης διμερούς άτυπης Συνεργασίας- Συμφωνίας ή μας επιβλήθηκαν από την πλευρά των ΗΠΑ; Ποια είναι η σε βάθος χρόνου μετά την παρέλευση της τριετούς θητείας τους μελλοντική αξιοποίηση των συμμετεχόντων στα εν λόγω προγράμματα στελεχών των Ενόπλων Δυνάμεων; 
Ερωτήματα δευτερευούσης σημασίας, αλλά σημαντικά. Ποια είναι η διαφορά τοποθέτησης απόσπασης που γίνεται συχνή αναφορά τόσο σε πολλά σημεία του κειμένου όσο και στο παράρτημα β; Πώς θα καλύπτεται διοικητικά και οικονομικά η χρονική περίοδος που θα απαιτηθεί, για την κατάλληλη προετοιμασία σε σχέση με τα προσόντα των Ελλήνων στελεχών, που θα είναι επιπλέον του χρόνου τοποθέτησης απόσπασης, αφού η διάρκειά της είναι μη προσδιορίσιμη. Ποιο είναι το πλαίσιο της οικονομικής κάλυψης σε σχέση με τις υφιστάμενες αποζημιώσεις εξωτερικού; Τι είδους έλεγχο θα κάνει η χώρα υποδοχής; Πολιτικά φρονήματα - ερώτημα - και απαιτεί τη λήψη των σχετικών πληροφοριών έξι μήνες πριν, για την τοποθέτηση εκάστου στελέχους προβλέποντας μάλιστα ότι η απόφαση θα είναι αποκλειστικά στη χώρα υποδοχής; Γιατί δεν καθορίζεται εκ των προτέρων το είδος των πληροφοριών στις οποίες το ελληνικό προσωπικό θα έχει πρόσβαση; 
Είναι σημαντικό. Μια σειρά από θέματα που προκύπτουν από τις δύο Συμβάσεις φαίνεται μια διατύπωση περί μη συμμετοχής του προσωπικού μας σε ανάπτυξη δυνάμεων σε πολιτικό στρατιωτικές δράσεις, χωρίς ανοικτό παράθυρο εμπλοκής, κατόπιν σχετικής έγκρισης. Θα το αποκλείσουμε αυτό; Το σύνολο των εξόδων θα καλυφθούν από τις ΗΠΑ; Φαίνεται ξεκάθαρα, λοιπόν, ότι το όφελος από την εν λόγω εμπλοκή των στελεχών μας, χωρίς μάλιστα να έχει απαιτηθεί από την πλευρά μας και με το ενδεχόμενο ασαφές συμμετοχής σε δράσεις, που δεν θα επιθυμούσαμε να εμπλακεί το προσωπικό μας, θα μπορούσαμε και να διαφωνήσουμε ή τουλάχιστον να εκδηλώσουμε  την επιφύλαξη μας, πράγμα το οποίο κάνουμε, μέχρι να πάρουμε τις απαντήσεις σας, κύριε Υφυπουργέ. Είναι πάρα πολύ σημαντικό, παρότι θεωρούμε ότι τέτοιες συνεργασίες μπορούν να δώσουν περισσότερη τεχνογνωσία σε κάποια από τα στελέχη μας με τον όρο και την προϋπόθεση βέβαια ότι θα δοθούν πειστικές απαντήσεις σε όλες αυτές τις ερωτήσεις που σας θέσαμε.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε πολύ. Το λόγο τώρα έχει ο κ. Παπαναστάσης.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΚΕ»): Ευχαριστώ κύριε Πρόεδρε. Κοιτάζοντας το περιεχόμενο αυτών των δύο μνημονίων, των δύο Συμφωνιών, πραγματικά δεν θα είχε νόημα να πούμε κουβέντα αν δεν δούμε το γενικότερο πλαίσιο το οποίο δομεί τη σχέση ΗΠΑ και Ελλάδας. Μιλάμε για δύο κυρώσεις μνημονίου. Η Κυβέρνηση καταθέτοντας αυτά τα δύο μνημόνια κάνει μία προσπάθεια να αιτιολογήσει την ανάγκη κύρωσής τους. Τι λέει; Λέει ότι η απόσπαση Ελλήνων στρατιωτικών στελεχών των Ενόπλων Δυνάμεων σε μονάδες των Ηνωμένων Πολιτειών, που σημαίνει στρατιωτική διοίκηση αλλά καθετοποιημένη ουσιαστικά, οι Έλληνες στρατιωτικοί υπάγονται στην πολιτική και στρατιωτική ηγεσία των Ηνωμένων Πολιτειών. Είναι τοποθετημένοι σε οργανογράμματα στρατιωτικά αυτής της χώρας. Δεν συμμετέχουν σε μία κοινή εκπαίδευση όπως και εγώ ως πρώην στρατιωτικός έχω συμμετάσχει στο εξωτερικό. Είναι τοποθέτηση σε οργανογράμματα των Ενόπλων Δυνάμεων των ΗΠΑ. Αυτό πραγματικά δεν έχει ξαναγίνει ποτέ. Και το ομολογεί και η ίδια η Κυβέρνηση, γιατί λέει ότι μέχρι σήμερα δεν υπάρχει αντίστοιχο νομικό πλαίσιο, άρα το δημιουργούμε. 
Το ερώτημα είναι και ρητορικό, γιατί η ίδια η πραγματικότητα το έχει απαντήσει. Τι είναι αυτό που ανάγκασε την Κυβέρνηση να στήσει ολόκληρο μνημόνιο συνεργασίας 2, να το φέρει να το κυρώσει στη Βουλή, να πάρει την ευθύνη ευτελισμού της λογικής; Γιατί το λέω; Όταν μας λέει ότι η απόσπαση είναι αμοιβαία επωφελής. Σε ποιους αλήθεια είναι αμοιβαία επωφελής; Τι κερδίζουν οι ΗΠΑ; Δεν είναι δύο ή τρεις οι θέσεις. Είναι η αλλαγή νοοτροπίας των Ελλήνων στρατιωτικών. Και το λέει παρακάτω, ότι αποκτάει το στρατιωτικό προσωπικό ικανότητες και γνώσεις πολυεθνικής διαλειτουργικότητας. Εγώ προτρέπω τον καθέναν να ανατρέξει στο πού βλέπει ο ελληνικός λαός τα προβλήματα που θα χρειαστεί ενδεχομένως να δράσουν οι Ένοπλες Δυνάμεις. Είναι ή δεν είναι στα σύνορα της χώρας μας; Με ποια δια λειτουργικότητα μιλάει αυτή τη στιγμή το Υπουργείο, όταν οι Ελληνικές Ένοπλες Δυνάμεις στα νησιά του Βορείου Αιγαίου, στη Θράκη, σε οποιοδήποτε σημείο των συνόρων μας, θα αντιμετωπίσει αυτές τις απειλές; 
Είναι φανερό, λοιπόν, πως όταν η κυβέρνηση μιλάει για απόκτηση εμπειρίας και πλεονεκτήματα επιχειρησιακά, όσον αφορά το προσωπικό μας, αναφέρεται σε κάτι άλλο πέρα από την υπεράσπιση των συνόρων μας. Εμείς, λέμε, μάλλον εσείς λέτε, ότι η σημαντικότητα της εμπειρίας που αποκτούν τα στελέχη των Ενόπλων Δυνάμεων, ορίζει η Διεθνής Συνεργασία. Κατά την άποψή μας, αυτό είναι ένα ψεύδος και μάλιστα θα το πω αυτό, ανατρέχοντας σε μια πρόσφατη αιτιολόγηση, πολύ πρόσφατη, στην Επιτροπή Εξοπλιστικών, που η κυβέρνηση είπε, ότι δίνουμε στην Ουκρανία πυροβόλα όπλα, δεν έχει σημασία ποιου διαμετρήματος, ικανά, όμως, να εκπέμψουν πυρά και να ενισχύσουν την ισχύ πυρός της χώρας μας. Γιατί; Για να αυξήσουμε τον αποθηκευτικό χώρο. Ήταν πραγματικά αστείο αυτό και νομίζω ότι στηλιτεύτηκε και γενικότερα. 
Σήμερα μας λέτε, ότι θα πάνε Έλληνες στρατιωτικοί και θα ενταχθούν στις δομές των αμερικανικών Ενόπλων Δυνάμεων, για να αποκτήσουν πολυεθνική εμπειρία, λες και τα προβλήματα απειλών της χώρας μας θα λυθούν με αυτά. Η άποψή μας είναι, ότι η Κυβέρνηση κρύβει τις δεσμεύσεις που έχει αναλάβει στο πλαίσιο του ΝΑΤΟ για τη στήριξη των επεμβάσεών του όπου γης, κυρίως με τις κινητές μονάδες των ελληνικών Ενόπλων Δυνάμεων, αλλά και όχι μόνο των ταχυκίνητων, αλλά και του συνόλου των Ενόπλων Δυνάμεων. Η κυβέρνηση, συγκαλύπτει πίσω από όλα αυτά τις υποχρεώσεις που έχει αναλάβει πρόθυμα στο πλαίσιο της ελληνοαμερικανικής συμφωνίας, που εξειδικεύεται με τις διάφορες φάσεις του στρατηγικού διαλόγου ΗΠΑ-Ελλάδας, κρύβει, επίσης, ότι νομοθετεί και την διοικητική πλέον εξάρτηση του προσωπικού των Ενόπλων Δυνάμεων, αν είναι δυνατόν, με τις πολιτικές και στρατιωτικές ηγεσίες των Ηνωμένων Πολιτειών. 
Δεύτερον, δεν πρέπει να πάμε μακριά για να τα δούμε αυτά, είναι γνωστό, ότι από την έναρξη της σύγκρουσης στην Ουκρανία, η Κυβέρνηση έχει στείλει και είναι γνωστά αυτά, τόνους πραγματικά εξοπλισμού αγορασμένους από τον ιδρώτα των εργαζομένων, έχει στείλει πυραύλους εκτοξευτές STINGER, δεν τα έχει διαψεύσει ποτέ, εκατομμύρια φυσίγγια, τεθωρακισμένα οχήματα μάχης BMP, που μέχρι την ημέρα της αποστολής στην Ουκρανία, κάποιος Έλληνας στρατιωτικός τα φρόντιζε, τα συντηρούσε, για να είναι επιχειρησιακά και κάποιος του είχε πει, ότι αυτή η συνεισφορά του είναι πολύτιμη, για την εθνική άμυνα. Και μάλιστα πρόσφατα, φορτηγά ολόκληρα άδειασαν αποθήκες σε στρατόπεδα, στην Κορινθία, στα Γιάννενα, στη Δράμα, υλοποιώντας Συμφωνία με την Τσεχία, για πώληση δεκάδων χιλιάδων βλημάτων 105 χιλιοστών, που προωθούνται στους Τσέχους και κατόπιν στους Ουκρανούς, το ίδιο και με τα 32 οβιδοβόλα. 
Τώρα, αν πάμε και παραπέρα, στην εμβάθυνση, που ένα στοιχείο του αποτελεί και το σημερινό Μνημόνιο, η Ουκρανία έχει ζητήσει και πολλά επιπλέον, μην τα απαριθμήσουμε τώρα, ίσως δεν έχει νόημα και βέβαια, ότι δίνουμε στην Ουκρανία, η πλειοψηφία απ’ ότι δίνουμε στην Ουκρανία, είναι γνωστό, ότι τα αφαιρούνε ως στοιχεία ισχύος, κυρίως από τα νησιά μας. Βέβαια, την ίδια ώρα, βρίσκεται η Φρεγάτα ΥΔΡΑ στο στόμα του λύκου στην Ερυθρά Θάλασσα, στα πλαίσια άλλης ευρωενωσιακής επιχείρησης και μάλιστα, ήδη ετοιμάζεται και η δεύτερη Φρεγάτα τα ΨΑΡΑ. 
Είναι γεγονός, ότι η κυβέρνηση και με το περιεχόμενο των σημερινών Μνημονίων, απογειώνει την εμπλοκή της χώρας, αναλαμβάνει ευρωατλαντικές αποστολές από τη Μαύρη Θάλασσα μέχρι την Ερυθρά, ενώ ταυτόχρονα, προωθεί διευθετήσεις στο Αιγαίο και στην Ανατολική Μεσόγειο, για θωράκιση της συνοχής του αμερικανονατοϊκού στρατοπέδου. Οι προβλέψεις και των σημερινών δύο Μνημονίων, είναι το κερασάκι στη τούρτα της υποταγής στα αμερικανικά κελεύσματα των ενεργειών της ελληνικής κυβέρνησης. Η τοποθέτηση Ελλήνων στρατιωτικών σε θέσεις του οργανογράμματος των Ενόπλων Δυνάμεων της Αμερικής, προσβάλλει βάναυσα το λαό μας, αλλά και τα στελέχη των Ενόπλων Δυνάμεων, τα οποία έχουν ορκιστεί να υπερασπιστούν τα σύνορα της χώρας μας και όχι τα σύνορα ενός στρατού, που καμία σχέση δεν έχει με τα δικά μας συμφέροντα. 
Κατά την άποψή μας, η σημερινή μέρα, η ημέρα Κύρωσης αυτού του Μνημονίου, δεν πρέπει να κάνει την κυβέρνηση υπερήφανη και πιστεύουμε, ότι θα σημαδεύει ανεξίτηλα τη πορεία της ελληνικής κυβέρνησης, γιατί διέθεσε ελληνικές Ένοπλες Δυνάμεις, προσωπικό των ελληνικών Ενόπλων Δυνάμεων, στις απαιτήσεις του ΝΑΤΟ, των ΗΠΑ και της Ευρωπαϊκής Ένωσης. Και να σας πω, μελετώντας λίγο το περιεχόμενο αυτών των Μνημονίων, δεν μπόρεσα να αποφύγω να κάνω μια αναδρομή στο 1948, όταν ο Κανελλόπουλος είπε στον Αμερικανό Στρατηγό των ναπάλμς, ξέρετε γιατί το λέω αυτό, γιατί τότε δοκιμάστηκαν και εξελίχθηκαν τα ναπάλμς στα κεφάλια και στις πλάτες συμπατριωτών μας, όταν, λοιπόν, ο Κανελλόπουλος το 1948, δείχνοντας 260 Έλληνες στρατιώτες άγημα υποδοχής του Βαν Φλιτ, του Αμερικανού στρατηγού, είπε ιδού ο στρατός σας, αυτό που είπε τότε φραστικά, σήμερα η κυβέρνηση το υλοποιεί έμπρακτα, εντάσσοντας τους Έλληνες στρατιωτικούς στις δυνάμεις Των Ηνωμένων Πολιτειών. Αυτά και θα τοποθετηθώ όσον αφορά τις θέσεις του Κ.Κ.Ε. στο τέλος της συζήτησης. Ευχαριστώ.  
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Το λόγο έχει ο κ. Χήτας. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ): Ευχαριστώ πολύ, κύριε Πρόεδρε. Κύριε Πρόεδρε, κύριε Υφυπουργέ Εθνικής Άμυνας, επειδή το συγκεκριμένο νομοσχέδιο, έστω αυτές οι Συμβάσεις, είναι πάρα πολύ σοβαρό το νομοσχέδιο αυτό, θα μου επιτρέψετε, η Ελληνική Λύση να εκφραστεί και να τοποθετηθεί άπαξ στην Ολομέλεια. Ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Το λόγο έχει η κυρία Αναγνωστοπούλου.
 ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε. Θέλω καταρχάς να πω, ότι Συμφωνίες και Μνημόνια Συνεργασίας, δεν γίνονται ποτέ σε κενό αέρα, σε κενό ιστορίας. Εδώ έχουμε δύο Μνημόνια Συνεργασίας, τα οποία γίνονται σε μία περίοδο, όπου έχουμε όξυνση πολεμικών αντιπαραθέσεων και συγκρούσεων και στην Ουκρανία, αλλά και στη Γάζα. Βλέπουμε, λοιπόν, στο ένα Μνημόνιο Συνεργασίας, μονάδες δικές μας, στελέχη δικά μας, να μπαίνουν στις μονάδες τις αμερικανικές, σε επιχειρήσεις των αμερικανικών μονάδων, ειδικά στην Ευρώπη. Και θέλω να ρωτήσω, τι σημαίνει αυτό; Η αθωότητα και η αφέλεια, ότι πηγαίνουν για να εξυπηρετήσουν και να αποκτήσουν γνώσεις πολυεθνικής διαλειτουργικότητας, δεν πείθει κανέναν. 
Έχουμε δύο Μνημόνια Συνεργασίας τα οποία έρχονται μετά από εμπλοκή της Ελλάδας ουσιαστικά, με αποστολή αμυντικού υλικού, είτε αποστολή απευθείας είτε αποστολή, μέσω πώλησης σε άλλες χώρες, όπως στην Τσεχία, όπου μας είπατε, κύριε Υφυπουργέ, ότι ήταν πώληση στην Τσεχία, μάθαμε όμως και από τους βουλευτές τους ίδιους της Ν.Δ., της Πλειοψηφίας, μάθαμε, ότι προορίζονται για την Ουκρανία, έχουμε εμπλοκή και τώρα βλέπουμε ακόμα μεγαλύτερη εμπλοκή. Γιατί ναι μεν λέει, ότι δεν θα συμμετέχουν οι Έλληνες σε επιχειρήσεις, που ήδη έχουν ξεκινήσει, εκτός και αν αποφασιστεί διαφορετικά. Και ας μου πει κάποιος εδώ, ότι η ελληνική κυβέρνηση, ο κ. Μητσοτάκης, δεν θα συναινέσει αμέσως, μόλις του ζητηθεί να συμμετέχουν σε τέτοιες επιχειρήσεις οι δικές μας δυνάμεις.
Εδώ, λοιπόν, τίθεται ένα πολύ μεγάλο πρόβλημα, ένα πολύ μεγάλο θέμα. Εάν έτσι, έχουν τα πράγματα, που έτσι, έχουν, διάβαζα ακόμα και σε εφημερίδες οι οποίες είναι πιο κοντά στην Κυβέρνηση, Κυριακάτικες, για το πόσο αμυντικό υλικό, εξοπλιστικό υλικό έχουμε στείλει στην Ουκρανία αναλυτικά. Θέλουμε, λοιπόν, εγώ θέλω να ρωτήσω, αυτή η εμπλοκή της Ελλάδας… 
ΔΙΟΝΥΣΙΟΣ ΧΑΤΖΗΔΑΚΗΣ:  (Ομιλεί εκτός μικροφώνου )…..Εκατό τοις εκατό.
ΑΘΑΝΑΣΙΑ ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο.«ΝΕΑ ΑΡΙΣΤΕΡΑ»): Αυτό λέω, ναι. Με δεδομένο, λοιπόν ότι σε αυτό το πλαίσιο μάθαμε ότι ο Πρωθυπουργός πήγε σε ένα επικίνδυνο ταξίδι στην Ουκρανία, χωρίς να ξέρουμε για ποιο λόγο, χωρίς να ξέρουμε το ταξίδι του στην Ουκρανία, ήταν μόλις μερικές μέρες. Να αφήσω να τελειώσουν οι συνάδελφοι, μιλάει η γυναίκα και όταν μιλάει η γυναίκα είναι λίγο κατώτερου επιπέδου, ειδικά για τέτοια σημαντικά θέματα Εθνικής σημασίας. 
Λοιπόν, ο Πρωθυπουργός πήγε στην Ουκρανία, το μάθαμε ξαφνικά. Ευτυχώς δεν επέβη, ήταν επικίνδυνο το ταξίδι, δεν είχαμε άλλα δυσάρεστα. Λίγες μέρες μετά την επίσκεψη του Μπλίκεν, στο Παρίσι και τη συμμετοχή του στη Σύνοδο των Ηγετών της Ευρωπαϊκής Ένωσης, ακούμε για στρατιωτικές επιχειρήσεις στην Ουκρανία, των Ευρωπαίων. Ακούμε διάφορα, μαθαίνουμε διάφορα και δεν ξέρουμε σε ποιο βαθμό η εμπλοκή της χώρας μας, είναι, έχει γίνει και πόσο βαθιά πηγαίνει; 
Αυτό, είμαστε υποχρεωμένοι να το ξέρουμε. Είμαστε υποχρεωμένοι να το ξέρουμε τουλάχιστον στο Κοινοβούλιο, αλλά πρέπει να το ξέρει και ο Ελληνικός λαός. Δεν θέλω να πω κάτι άλλο. Ο στρατός, ο Ελληνικός, είναι Εθνικός Στρατός, Εθνικός Στρατός σημαίνει ό,τι τα παιδιά αυτού του κόσμου, οι Αξιωματικοί οι πάντες, είναι στο Εθνικό Σώμα και γι’ αυτό πρέπει να ξέρουμε οι πάντες τι γίνεται. 
Γι’ αυτό φτιάχτηκαν οι εθνικοί στρατοί, για να έχει άποψη όλο το Έθνος, για το πού συμμετέχουμε πώς συμμετέχουμε και τι θα κάνουμε. Εκτός από τις επιχειρήσεις σε Ευρωπαϊκό έδαφος, σε Ευρωπαϊκό έδαφος, αυτό δηλαδή, χτυπάει κατευθείαν, ειδικά σε Ευρωπαϊκό έδαφος. 
Το δεύτερο που μου έκανε αλγεινή εντύπωση και λίγο μακάβρια εντύπωση, ίσως δεν είμαι τόσο συνηθισμένη; Ότι όλα τα έξοδα, εντάξει, επιβαρύνεται το κράτος, το Μητρικό Κράτος, δηλαδή, η Ελληνική Κυβέρνηση, αλλά υπάρχει δη άρθρο παράγραφο σε άρθρο ότι αν υπάρξει θάνατος κ.λπ. και την αποστολή κ.λπ. τα επιβαρύνεται η Μητρική χώρα, δηλαδή η Ελλάδα. Δεν ξέρω, κάπως μου φαντάζουν όλα αυτά. Και επειδή, αυτή η χώρα εμπλοκές της σε πόλεμο, στο όνομα συμπλεόντων συμφερόντων ή  παρακολούθησης μεγάλων χωρών το έχει πληρώσει ακριβά. Εγώ θέλω να ξέρουμε, τι ακριβώς είναι αυτές οι συμφωνίες, βεβαίως, ξέρουμε ότι είναι μετά από τη «Λεόντεια αμυντική συμφωνία», την αναθεώρηση που έγινε Ελλάδας Ηνωμένων Πολιτειών, αλλά εδώ πια ξεπερνάει κάποια όρια. 
Θέλω, λοιπόν, να προσθέσω ότι ενώ εμπλεκόμαστε όλο και πιο βαθιά χωρίς να γνωρίζουμε, χωρίς να γνωρίζει η Βουλή, χωρίς να γνωρίζει ο Ελληνικός λαός, βλέπουμε τώρα και δύο συμφωνίες, που μόνο αθώες δεν μπορούμε να τις θεωρήσουμε. 
Αν τις θεωρείτε εσείς, αθώες ότι θα πάνε οι στρατιωτικοί οι δικοί μας, δυνάμεις δικές μας, για να μάθουμε τη Δια λειτουργικότητα την Πολυεθνική Δια λειτουργικότητα, πάει να πει ότι δεν ξέρουμε ή θεωρείτε ότι δεν καταλαβαίνουμε. 
Εγώ θέλω να ρωτήσω, εδώ έχουμε εμπλοκή της χώρας στην άλλη πλευρά, στον άλλο πόλεμο, με τους 31.000 νεκρούς, με την απίστευτη ανθρωπιστική κρίση, με τα εγκλήματα που γίνονται, η χώρα μας δεν δείχνει την ίδια σπουδή, σε μία κατεύθυνση ειρηνικής Διαμεσολάβησης.  Ούτε στην Ουκρανία, αλλά ούτε και εδώ. Θεωρεί κανείς ότι οι ΗΠΑ, έχουν πραγματικά μεγαλύτερο συμφέρον από χώρες όπως είναι η Ελλάδα, για ειρηνική διέξοδο και από τον πόλεμο Ουκρανίας, αλλά και από τον πόλεμο στη Γάζα;  Οι δικοί μας άνθρωποι, είναι Ευρωπαίοι και Έλληνες, οι οποίοι απειλούνται να κινδυνέψουν και αυτό πρέπει να το πάρουμε σοβαρά υπόψη μας. Επιφυλασσόμαστε για την Ολομέλεια, για τη θέση που θα κρατήσουμε αν και φαίνεται. Ευχαριστώ.
 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές: Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Θεοδωρικάκος Παναγιώτης (Τάκης) Καββαδάς Αθανάσιος, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος, Αναγνωστοπούλου Αθανασία (Σία), Ζερβέας Αλέξανδρος, Ρούντας Γεώργιος  και Καζαμίας Αλέξανδρος. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Κυρία Αναγνωστοπούλου, προς ενημέρωσή σας το νομοσχέδιο αυτό θα έρθει προς ψήφιση στη Βουλή την Τετάρτη. Γιατί άκουσα για  Παρασκευή. Το λόγο τώρα έχει ο κύριος Αλέξανδρος Ζερβέας.   
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ, κύριε Πρόεδρε. Κύριε Υφυπουργέ, κυρίες και κύριοι Βουλευτές, κατ’ αρχάς μου κάνει εντύπωση, η κατεπείγουσα διαδικασία που έχουμε βρεθεί. Μας δόθηκε ενημέρωση αργά το βράδυ της Παρασκευής και ερχόμαστε Δευτέρα μεσημέρι, να συζητήσουμε. 
Εν πάση περιπτώσει, θα αρχίσω με την τοποθέτηση του Ελληνικού Προσωπικού Άμυνας, στο στρατό των ΗΠΑ στην Ευρώπη. Πράγματι, προκαλεί εντύπωση, γιατί γίνεται αυτή η διευκρίνιση; 
Ο Εισηγητής της Νέας Δημοκρατίας, παραδέχτηκε ότι δεν υπάρχει σαφή αναφορά σε ποιο Σώμα, θα ανήκουν οι αποσπασμένοι, σε ποιες ειδικότητες θα βρίσκονται και  ποιες θα είναι οι ειδικότητες τους και ποιο βαθμό θα έχουν; Βλέπω, λοιπόν, να υπάρχει μία δημιουργική ασάφεια, η οποία πολύ φοβάμαι θα μας κάνει να έρθουμε αντιμέτωποι με πάρα πολλές εκπλήξεις. Τώρα πάμε στο άρθρο 3, παράγραφος 6. 
Σε αυτό το άρθρο, λέει ότι απαγορεύει την τοποθέτηση Ελλήνων σε περιοχές εντός Ευρώπης, σε θέσεις που είναι δυνατό να υπάρξουν  εχθροπραξίες ή που έχουν ήδη ξεκινήσει εντός Ευρώπης.  Λέω για την τοποθέτηση Ελληνικού Προσωπικού στις μονάδες στρατού, των ΗΠΑ στην Ευρώπη. Φωτογραφίζεται είτε μας αρέσει είτε δεν μας αρέσει, η περίπτωση της Ουκρανίας και το ανησυχητικό είναι ότι ανοίγει ένα παράθυρο ότι εφόσον συμφωνήσουν τα δύο μέρη, δηλαδή υπάρξει έγκριση της Ελληνικής Κυβέρνησης, μπορεί να δούμε τα αποσπασμένα στελέχη μας και σε εμπόλεμη περιοχή. 
Στο άρθρο 3, παράγραφος 7, γίνεται αναφορά σχετικά με τη στολή που θα φέρουν τα στελέχη, όταν πρέπει να φέρουν τη στολή του κράτους υποδοχής και θα φέρουν το εθνόσημο εάν, τους ζητηθεί. Με προβληματίζει πραγματικά είναι σαν να θέλουμε να αποκρύψουμε κάτι; 
Πάμε τώρα στο άρθρο 5, παράγραφος 3. Έγινε λόγος και από τον Εισηγητή της Νέας Δημοκρατίας, για το ζήτημα της τεχνογνωσίας ότι τα στελέχη μας θα αποκτήσουν τεχνογνωσία με την τοποθέτησή τους στο στρατό των ΗΠΑ. 
Στο άρθρο αυτό όμως, λέγεται ρητώς ότι υπάρχει μια ρήτρα εμπιστευτικότητας, στην οποία αυτή η ρήτρα, εντάσσεται και το θέμα της τεχνογνωσίας και λέγεται σαφώς αναφέρεται ότι δεν επιτρέπεται ακόμα και μετά τη λήξη της απόσπασης, να μεταφέρει το στέλεχος τεχνογνωσία στην Ελλάδα. Ως εκ τούτου αυτό το επιχείρημα δεν υφίσταται. 
Στο άρθρο 9,  υπό παράγραφος 1, γίνεται αναφορά στο τι θα συμβεί σε περίπτωση φθοράς, βλάβης, απώλειας ή καταστροφής ιδιοκτησίας των συμβαλλομένων μερών. Και εδώ μέχρι αυτό το σημείο γινόταν λόγος, για μητρικό συμβαλλόμενο μέρος και για μέρος υποδοχής, ξαφνικά γίνεται αναφορά σε συμβαλλόμενα μέρη. Εμάς, μας ανησυχεί μήπως με αυτό τον τρόπο ανοίγει μια πόρτα, για να στείλουμε και υλικό στον στρατό των ΗΠΑ.
Πηγαίνοντας στο 2ο Μνημόνιο, πάλι έχουμε τις ίδιες αντιρρήσεις σχετικά με το πού θα εμπλακούν τα στελέχη μας και αν τελικά θα μείνουν σε μη εμπόλεμες περιοχές. Αφήνεται ανοιχτό  στο άρθρο 3 παρ. 5 και στο άρθρο 3 παρ. 6. Επίσης, στην περιγραφή θέσης και καθηκόντων στο παράρτημα β, γίνεται μια αναφορά ότι δύναται να μετακινηθεί παγκοσμίως το στέλεχος, για την αντιμετώπιση θεμάτων αναδυόμενης εκπαίδευσης, καθώς και για επιχειρησιακά ή σχεδιαστικά θέματα με ό,τι αυτό συνεπάγεται. 
Γνώμη μας είναι ότι τα εν λόγω νομοσχέδια αν και εκ πρώτης όψεως φαίνονται πάρα πολύ αθώα τελικά μόνο αθώα δεν είναι. Είμαστε πάρα πολύ επιφυλακτικοί ιδίως όταν πρόσφατα ο Πολωνός Υπουργός Εξωτερικών, δήλωσε ευθαρσώς, ο κ. Σικόρσκι, ότι στρατιώτες του ΝΑΤΟ βρίσκονται ήδη στην Ουκρανία και μας προκαλούν μεγάλη ανησυχία αυτά τα δύο μνημόνια, για περαιτέρω εμπλοκή της πατρίδος μας στο «σφαγείο» της Ουκρανίας, στο «σφαγείο» ο Ελληνικός Στρατός και τα στελέχη του Ελληνικού Στρατού, δεν πρέπει να έχουν καμία εμπλοκή. Θεωρούμε ότι στην Ουκρανία, δεν πρέπει να στείλουμε ούτε οβίδα, πόσο μάλλον να στείλουμε στρατιωτικό προσωπικό και η θέση μας είναι ότι σε αυτή τη διένεξη η χώρα μας δεν πρέπει να έχει ουδεμία εμπλοκή. Θα τοποθετηθούμε στην Ολομέλεια για τα δύο νομοσχέδια. Σας ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε. Το λόγο έχει ο κ. Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΟΜΜΑ “ΝΙΚΗ”): Ευχαριστώ κύριε Πρόεδρε. Κύριε Υφυπουργέ, κυρίες και κύριοι συνάδελφοι, αξιότιμα στελέχη των Ενόπλων Δυνάμεων. Παρότι όπως αναφέρεται ότι η κύρωση και των δύο υπόψη Μνημονίων, θεωρείται επωφελής για την Ελλάδα, εμείς πραγματικά έχουμε πάρα πολλές ενστάσεις και προβληματισμούς. Εξάλλου ήδη από τους αξιότιμους συναδέλφους έχουν διατυπωθεί οι ίδιοι προβληματισμοί. 
Γιατί άραγε να γίνουν αυτή τη στιγμή αυτές οι δύο Συμβάσεις; Μας ακούγεται τουλάχιστον κάπως πρωτόγνωρο, θα πρέπει να γίνει τοποθέτηση, απόσπαση στελεχών των Ενόπλων Δυνάμεων του Ελληνικού Στρατού στον στρατό των Ηνωμένων Πολιτειών Αμερικής, και μάλιστα, χωρίς την Αρχή της Αμοιβαιότητας. Και αν δεν κάνω λάθος το 28.1 του συντάγματος μιλάει για αμοιβαιότητα. Το είδαμε αυτό και στη Συνθήκη για τη ΔΕΠ. Λέει, είναι μη αμοιβαία. 
Έχουμε από τα πιο αξιόλογα στελέχη στις ειδικές δυνάμεις παγκοσμίως και θα στείλουμε τις ελίτ, χωρίς να πάρουμε πίσω τίποτα; Και μάλιστα θα τη στείλουμε οπουδήποτε στον κόσμο για επιχειρησιακές ανάγκες; Για ποιο λόγο; Αυτή την ελίτ- πραγματικά ελίτ- ανθρώπους που θυσιάζονται καθημερινά, πρέπει να τους έχουμε εδώ. Και πραγματικά δεν υπάρχουν, δηλαδή, άλλοι τρόποι συνεργασίας και απόκτησης εμπειρίας και τεχνογνωσίας; Ούτως ή άλλως γίνονται εξαιρετικά μεγάλου εύρους ασκήσεις, εκπαιδεύσεις και πραγματικά είμαστε όλοι και εμείς οι Έλληνες και τα άλλα κράτη τα οποία συμμετέχουν. Άρα, λοιπόν, η ερώτηση είναι για ποιο λόγο να γίνει αυτό τώρα. Και μήπως η εξέλιξη αυτή σηματοδοτεί και μια συνειδητή μας επιλογή περαιτέρω για εμβάθυνση της εξάρτησης της Ελλάδος από τις Ηνωμένες Πολιτείες Αμερικής και το ζήτημα είναι με ποια ανταλλάγματα. Και αν υπάρχουν ανταλλάγματα ή όχι και ποιοι είναι οι κίνδυνοι και θεωρούμε ότι οι κίνδυνοι είναι εξαιρετικά δυσανάλογοι. 
Μας κάνει, μας έκανε και εμάς εντύπωση στο Μνημόνιο σε ότι αφορά τον Ελληνικό Στρατό το ζήτημα της συγκεκριμενοποίηση; της Ευρώπης. Για ποιο λόγο. Θεωρούμε εμείς ότι είναι ξεκάθαρα ότι είναι μια κερκόπορτα για να πάνε στρατεύματα στην Ουκρανία. Επίσης, και το ζήτημα για ποιο λόγο η περιγραφή θέσης (job description) της δεν αναφέρεται είναι κενό. Δηλαδή, θα υπογράψουμε ακόμα και αύριο μεθαύριο κάθε φορά θα είναι κάτι διαφορετικό η περιγραφή θέσης, χωρίς να το ξέρουμε; 
Και φυσικά και το ζήτημα 3.5, 3.6, ποιος θα δίνει την υπογραφή για συμμετοχή των στρατευμάτων αυτών, και δεν ξέρω κιόλας αν στο δεύτερο Μνημόνιο, προβλέπονται και μονάδες των ειδικών δυνάμεων. Γιατί μιλάει γενικότερα για τον ελληνικό στρατό σε εμπόλεμες περιοχές. Εδώ πέρα λέει «θα υπογραφεί αμφότερα τα μέρη μητρικό συμβαλλόμενο μέρος και συμβαλλόμενο μέρος υποδοχής».  Εδώ είναι το Υπουργείο Εθνικής Άμυνας, δηλαδή, ο Υπουργός θα βάζει μια υπογραφή και θα λέει θα φύγετε θα πάτε σε μέρος όπου υπάρχει αυτή τη στιγμή εχθροπραξία και θα θέσουμε σε κίνδυνο τη ζωή των Ελλήνων στρατιωτών; 
Αυτό το θεωρούμε ότι είναι και αδιανόητο και ανεπίτρεπτο να θέτουμε σε κίνδυνο τη ζωή των Ελλήνων και διαφωνούμε απολύτως με κάτι τέτοιο. Θεωρούμε ότι αυτή την έγγραφη εξουσιοδότηση θα τη δώσει άκριτα και με ευκολία η κυβέρνηση Μητσοτάκη, πόσο μάλιστα, όταν τα γεγονότα των πολλαπλών μυστικών, αλλά και φανερών αποστολών πυρομαχικών και οπλισμού στην Ουκρανία και οι δηλώσεις του ίδιου του πρωθυπουργού, που εκθέτει τη χώρα σε σοβαρούς κινδύνους, αποδεικνύουν του λόγου το αληθές. Οι βραχυπρόθεσμοι στόχοι, επομένως, αξιολογούμενης ρύθμισης, θεωρούμε ότι δεν είναι ουσιαστικοί. 
Οι μακροπρόθεσμοι στόχοι που επίσης επικαλείται η κυβέρνηση για επιδίωξη ενίσχυσης αμυντικής συνεργασίας μεταξύ Ελλάδας και ΗΠΑ καλύπτονται ήδη από άλλες διευκολύνσεις τις οποίες παρέχουμε. Για παράδειγμα παρέχουμε ολόκληρο χώρο στη Σούδα για τον οποίο να σημειωθεί ότι δεν παίρνουμε  και κανένα αντάλλαγμα και δεν ξέρω αν υπάρχει άλλη χώρα που το κάνει αυτό. Θεωρούμε ότι η ενίσχυση αυτού του τύπου της συνεργασίας με τις ΗΠΑ με τοποθέτηση και απόσπαση χωρίς αμοιβαιότητα δεν είναι ούτε σκόπιμη ούτε εθνικά ωφέλιμη. Αντιθέτως θεωρούμε ότι είναι εξαιρετικά επικίνδυνη και υπάρχει τεράστιος κίνδυνος να μετατραπεί η χώρα μας σε έναν στόχο αντιποίνων. 
Οι Ένοπλες Δυνάμεις της χώρας είναι οι καθημερινοί ήρωες που είτε σε αεροπλάνα, είτε έξω από αεροπλάνα, στη θάλασσα, κάτω από τη θάλασσα, στην ξηρά, σε ραντάρ θυσιάζονται στερούνται τις οικογένειές τους, και πραγματικά, δίνουν τη ζωή τους για να είμαστε εμείς ελεύθεροι. Δεν έχουν κανένα λόγο να είναι εκτός Ελλάδος. Έχουν ορκιστεί στην πατρίδα και τον σύνταγμα να φυλάνε τα σύνορα της Ελλάδος: χερσαία, εναέρια και θαλάσσια. Κανένας στρατιώτης, δηλαδή, δεν πρέπει να βρεθεί εκτός συνόρων, και πόσο μάλλον να πάει σε επιχειρήσεις πολεμικές, σε πολέμους που δεν είναι δικοί μας. 
Εμείς τοποθετούμαστε από τώρα και λέμε ότι είμαστε αρνητικοί και στις δύο αυτές Συμβάσεις και θα σας καταψηφίσουμε. Ευχαριστώ. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε. Το λόγο έχει ο κ. Ανδριανός.
ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας):  Μια διευκρίνιση, καταρχήν, γιατί ακούστηκε από κάποιον συνάδελφο ότι δεν είπαμε, δεν περιγράψαμε θέσεις, βαθμούς και λοιπά. Μάλλον δεν πρόσεξε την τοποθέτησή μου. 
Είπα, λοιπόν, κατ’ αρχήν για την πρώτη Συμφωνία. Επιχειρησιακός αξιωματικός σχεδιασμού πολυεθνικών εθνικών επιχειρήσεων, βαθμού Αντισυνταγματάρχη Στρατού Ξηράς ή Αντιπλοιάρχου Πολεμικού Ναυτικού, ο οποίος θα παρέχει υποστήριξη- περιγράφει το έργο- και θα συμβουλεύει του διευθυντή επιχειρήσεων για τον σχεδιασμό, την οργάνωση και την κατανόηση παγκοσμίων ειδικών επιχειρήσεων. 
Θέση με τίτλο: Εκπαιδευτής στην Ακαδημία Ανώτερου Μονίμου Προσωπικού Πολυκλαδικών Δυνάμεων Ειδικών Επιχειρήσεων, βαθμό Ανθυπασπιστή Στρατού Ξηράς, ο οποίος θα είναι Εκπαιδευτής στην Ακαδημία Μονίμου Προσωπικού του Πανεπιστημίου Πολυκλαδικών Ειδικών Επιχειρήσεων. Απλώς για την αποκατάσταση. 
Όσον αφορά για τη δεύτερη Σύμβαση, προφανώς και εκεί περιγράφεται το πλαίσιο. Είπα ακριβώς, λοιπόν, ότι δημιουργεί το πλαίσιο συμφωνίας με το οποίο θα είναι δυνατή η προκήρυξη από το Γενικό Επιτελείο. Αν δείτε το παράρτημα β της Συμφωνίας, θα δείτε λοιπόν, πώς περιγράφεται και πώς είναι αυτό το πλαίσιο που είναι ξεκάθαρο, λέει και για τα προσόντα και για το βαθμό. Αυτό προς διευκρίνιση. Ευχαριστώ, κύριε Πρόεδρε.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε. Το λόγο έχει ο κ. Χατζηδάκης.
ΔΙΟΝΥΣΙΟΣ ΧΑΤΖΗΔΑΚΗΣ: Έχει δοθεί η εντύπωση ότι στέλνουμε στρατό στην   Αμερική για εκπαίδευση. 
              Επειδή έχω υπηρετήσει στις Ένοπλες Δυνάμεις, αυτοί οι τρεις άνθρωποι που θα πάνε στην Αμερική, εκτιμώ ότι θα πάνε μετά από ένα ή δύο χρόνια με τις διαδικασίες. Οπότε, μην περνάμε το μήνυμα, ότι στέλνουμε στρατό στην Ουκρανία. Και θεωρώ ατυχές το γεγονός, ότι ένας συνάδελφός μας αναφέρθηκε στο «ιδού ο στρατός σας» του Παναγιώτη Κανελλόπουλου. Δηλαδή, τι εννοείτε; Ότι θα πει ο Μητσοτάκης «ιδού ο στρατός σας», για τρεις ανθρώπους που στείλαμε στην Αμερική; 
Κύριε Υπουργέ, κάποια στιγμή σας παρακαλώ, για να τελειώσει το παραμύθι του αφοπλισμού των νησιών,  να πάρουμε έναν από κάθε κόμμα, να πάμε να δούμε τι υπάρχει στα νησιά. Και δεν μπορούμε να τα πούμε, για να μην γίνουμε ρεζίλι των σκυλιών στους Τούρκους, που θα λένε, ότι έχουν εξοπλίσει τα νησιά. Τι υλικά υπάρχουν, τι τεχνολογία υπάρχει και τι εκπαιδευμένοι στρατιώτες, για να τελειώσει αυτό το παραμύθι.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής) : Γίνατε κατανοητός κύριε Χατζηδάκη. Το λόγο έχει ο κ. Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “NIKH”») : Σε ότι αφορά στο παράρτημα β’, είναι κενό. Το άρθρο 6, σελίδα 31, στο ελληνικό κείμενο, όπως, επίσης και στο αγγλικό που επικαλείστε, αφορά τεχνικά και διοικητικά θέματα. Δεν περιγράφει κάτι. Δηλαδή, το να υπογράψουμε κάτι και αύριο- μεθαύριο να έρχεται μια περιγραφή θέσης που δεν την ξέρουμε, δεν νομίζω ότι είναι καλό. Κι αυτό είναι στο κείμενο για το στρατό, όχι για τη ΔΕΠ, στη δεύτερη σύμβαση.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής) : Παρακαλώ κύριε Ζερβέα, έχετε το λόγο.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Την ίδια παρατήρηση με τον συνάδελφο τον κ. Ρούντα έχω κι εγώ.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής) : Το λόγο έχει ο Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου», κ. Αλέξανδρος Καζαμίας για 15’.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου») :  Ευχαριστώ κύριε Πρόεδρε. Θα ήθελα να ζητήσω συγγνώμη στους παρευρισκόμενους, διότι έπρεπε να βρίσκομαι στην Ολομέλεια να ρωτήσω μία επίκαιρη ερώτηση που λάμβανε χώρα αυτή τη στιγμή. 
Κυρίες και κύριοι βουλευτές, οι δύο διμερείς συμβάσεις που έχουμε μπροστά μας προς κύρωση, έχουν υπογραφεί από τον ελληνικό στρατό, εκ μέρους του Ελληνικού Υπουργείου Άμυνας με τον αμερικανικό στρατό, εκ μέρους του Υπουργείου Άμυνας των ΗΠΑ. Η πρώτη υπεγράφη, ανάμεσα στο Δεκέμβριο του 2021 και το Μάιο του 2022 και η δεύτερη υπεγράφη τον Ιούλιο του 2022. 
Οι συμβάσεις αυτές αποτελούν μνημόνια αμυντικής συνεργασίας, ανάμεσα στη χώρα μας και στις Ηνωμένες Πολιτείες, στο πλαίσιο της συνεργασίας εντός της Ατλαντικής Συμμαχίας. Ήδη από το 1951, το ΝΑΤΟ διαθέτει συμφωνία για το λεγόμενο καθεστώς των δυνάμεων, που εγκαθίστανται με απόσπαση από ένα κράτος - μέλος της συμμαχίας σε ένα άλλο, το γνωστό status of forces agreement ή SOFA και οι παρούσες διμερείς συμφωνίες, όπως γράφει το προοίμιο τους, πραγματοποιούνται στο πλαίσιο αυτού του νατοϊκού συστήματος, γνωστού ως NATO SOFA. 
Σκοπός των διμερών συμβάσεων που έχουμε μπροστά μας, είναι η αποστολή Ελλήνων αξιωματικών, για υπηρεσία στη διοίκηση ειδικών επιχειρήσεων, περιλαμβανομένων και πιθανών αποστολών στα θέατρα επιχειρήσεων. Όπως λέει το άρθρο 2 των συμβάσεων, το ελληνικό προσωπικό άμυνας θα δύναται να τοποθετηθεί σε μονάδες του στρατού των ΗΠΑ στην Ευρώπη, για κάλυψη επιχειρησιακών αναγκών. Επίσης, είναι χαρακτηριστικό, ότι το άρθρο 4 των συμφωνιών αυτών, προβλέπει ποιος επωμίζεται τις δαπάνες σε περίπτωση θανάτου των Ελλήνων αξιωματικών. 
Κατ’ αρχήν, είναι σαφές από το μικρό αριθμό του στρατιωτικού προσωπικού-  πρόκειται, καθώς φαίνεται, για τρεις αξιωματικούς -  καθώς και τους χαλαρούς χρόνους υπογραφής των συμφωνιών - αυτές εκκρεμούν εδώ και δυόμιση χρόνια - ότι δεν υπάρχει κάτι κρίσιμο ή επείγον, όσον αφορά την υλοποίηση τους. Άκουσα και λίγο το τέλος της συζήτησης που είχατε καθώς έμπαινα και η άποψή μας είναι, ότι, όχι, δεν υπάρχει κάτι κρίσιμο απ’ ότι φαίνεται στον τρόπο με τον οποίο αυτή η διαδικασία έχει δρομολογηθεί μέχρι τώρα.
Το ίδιο συμπέρασμα συνάγεται και από τα χρηματικά ποσά που συνοδεύουν τις συμφωνίες. Ενώ όλα σχεδόν τα έξοδα για την απόσπαση αυτών των αξιωματικών, αναλαμβάνονται από το ελληνικό κράτος, ο συνολικός προϋπολογισμός ανέρχεται σε 170.000 -  210.000 ευρώ για κάθε τριάδα, δηλαδή, κοντά στις 55.000 – 70.000 ευρώ ανά μέλος προσωπικού. Τα ποσά αυτά είναι μικρά. Επίσης, τόσο η ειδική έκθεση  που συνοδεύει τις συμβάσεις, όσο και η Έκθεση του Λογιστηρίου του Κράτους, αναφέρουν και άλλα μικρά ποσά, για την υλοποίησή τους.
Λιγότερο σαφείς, όμως, είναι οι λόγοι για τους οποίους υπογράφονται πολυσέλιδες διμερείς συμβάσεις τέτοιου είδους το 2022 και το 2023, ωσάν και να πρόκειται για πρώτη φορά στην ιστορία των ελληνοαμερικανικών σχέσεων, που αποσπώνται Έλληνες αξιωματικοί, για να συμμετάσχουν στις κοινές διοικήσεις του ΝΑΤΟ.
Σύμφωνα με την αιτιολογική έκθεση, στο ερώτημα, αν θα μπορούσε να πραγματοποιηθεί η απόσπαση μόνο με διοικητικές αποφάσεις, η έκθεση απαντά, ότι οι στόχοι που επιδιώκονται με τις προτεινόμενες ρυθμίσεις, δεν είναι δυνατόν να επιτευχθούν με αλλαγή διοικητικής πρακτικής, συμπεριλαμβανομένης της δυνατότητας νέας ερμηνευτικής προσέγγισης της υφιστάμενης νομοθεσίας. Με άλλα λόγια, η αιτιολογική έκθεση, επιβεβαιώνει ότι χρειάζονται καινούργιες συμβάσεις. Από μια άποψη, αυτό είναι θετικό, διότι έτσι μπορεί η Βουλή να βλέπει και να διατυπώνει τη γνώμη της για τέτοιου είδους συνεργασίες. Από την άλλη, προκαλεί απορία, ότι στο πλαίσιο της συμφωνίας ΝΑΤΟ SOFA του 1951, δεν υπάρχουν υφιστάμενες συμβάσεις, που να προβλέπουν προγράμματα απόσπασης αξιωματικών στο πλαίσιο της στρατιωτικής συνεργασίας εντός των κρατών- μελών του ΝΑΤΟ ή μεταξύ των κρατών - μελών του ΝΑΤΟ.
Σε αυτό το σημείο, θα θέλαμε από τον κύριο Υφυπουργό κάποιες διευκρινίσεις, διότι φαίνεται από τη διαδικασία αυτή, πως οι εν λόγω αποσπάσεις, έχουν διαφορετικό χαρακτήρα από τις συνήθεις αποσπάσεις προσωπικού των Ενόπλων Δυνάμεων σε άλλα κράτη - μέλη του ΝΑΤΟ. Τι διαφορετικό, δηλαδή, υπάρχει; Αυτό είναι το ερώτημα μας. Στο πλαίσιο αυτών των γενικών παρατηρήσεων, η Πλεύση Ελευθερίας διατυπώνει επιφυλάξεις για τις δύο αυτές συμβάσεις, κυρίως σε δύο επίπεδα. 
Πρώτον, οι εν λόγω συμβάσεις που προβλέπουν την απόσπαση αξιωματικών του ελληνικού στρατού στις Ένοπλες Δυνάμεις των ΗΠΑ, αποτελούν, στην πραγματικότητα, κατά την άποψή μας, οικονομική επιδότηση του αμερικανικού στρατού από την Ελλάδα. Από το κείμενο των συμβάσεων είναι ξεκάθαρο, ότι οι αποσπασμένοι Έλληνες αξιωματικοί δεν θα συμμετέχουν σε κάποιο πρόγραμμα εκπαίδευσης ή κοινών ασκήσεων και ούτε πρόκειται να υπηρετήσουν, όπως πολλοί άλλοι Έλληνες συνάδελφοί τους, στην ολοκληρωμένη στρατιωτική διοίκηση της Ατλαντικής Συμμαχίας. Πρόκειται εδώ, για απόσπασή τους στον αμερικανικό στρατό, με χρήματα του Έλληνα φορολογούμενου. Το άρθρο 2 της Σύμβασης, λέει ρητά  : το ελληνικό προσωπικό άμυνας θα δύναται να τοποθετηθεί σε μονάδες του στρατού των ΗΠΑ στην Ευρώπη, για κάλυψη επιχειρησιακών αναγκών και μάλιστα, τονίζει, ότι η παρούσα τοποθέτηση είναι μη αμοιβαία.
Το υποτιθέμενο, τώρα, όφελος για τους εν λόγω αξιωματικούς, είναι η άσκηση και η εμπειρία. Αυτό, μάλιστα, τόνισε και στην εναρκτήρια ομιλία του ο Εισηγητής της Νέας Δημοκρατίας, που παρουσίασε τις δύο συμβάσεις. Εμείς θεωρούμε, ότι για την απόκτηση εμπειρίας, μέσω υπηρεσίας σε συμμαχικούς στρατούς, η ενδεδειγμένη μέθοδος είναι η αμοιβαία ανταλλαγή προσωπικού και η συμμετοχή - την οποία, ήδη, έχουμε - στις κοινές μονάδες του ΝΑΤΟ. Όμως, αυτή η απόσπαση είναι κάτι διαφορετικό. Τα ποσά τα οποία επενδύονται, αυτή τη στιγμή, για να πραγματοποιηθεί, είναι μικρά, αλλά αύριο, πιθανόν να μεγαλώσουν. Σε κάθε περίπτωση, υπάρχει εδώ ένα θέμα αρχής για μας. Έχουμε επιφύλαξη απέναντι στην επιδότηση με χρήματα του Έλληνα φορολογούμενου, θέσεων στον αμερικανικό στρατό, οι οποίες βρίσκονται πλήρως υπό τις διαταγές και τη διοίκηση του Αμερικανού διοικητή. 
Η δεύτερη επιφύλαξη μας, αφορά το γενικότερο πλαίσιο πολιτικής και αμυντικής συνεργασίας της χώρας μας με τις Ηνωμένες Πολιτείες. Η Πλεύση Ελευθερίας θεωρεί, ότι οι διμερείς σχέσεις της Ελλάδας με τις ΗΠΑ, διέπονται από ένα σαφές πλαίσιο εξάρτησης, το οποίο τις διαπερνά σε όλα τα επίπεδα. Αυτό το πλαίσιο εξάρτησης δεν περιορίζεται, κατά τη γνώμη μας, στην πολιτική της παρούσας κυβέρνησης. Επεκτείνεται προς τα πίσω, διαχρονικά, στην πολιτική των κυβερνήσεων Τσίπρα, Σαμαρά, Παπανδρέου και Σημίτη. Σήμερα, η εξάρτηση, φαίνεται στον τρόπο με τον οποίο η κυβέρνηση Μητσοτάκη, παρά την αντίθεση της Νέας Δημοκρατίας όταν ήταν στην αντιπολίτευση, κατά της Συμφωνίας των Πρεσπών, αμέσως μόλις ανήλθε στην εξουσία, έκανε στροφή 180 μοιρών και την υποστήριξε.
 

Φαίνεται, επίσης, η πολιτική εξάρτηση στον τρόπο με τον οποίο η κυβέρνηση Μητσοτάκη ακολουθεί ακόμη και τις μικρές διακυμάνσεις της πολιτικής της Ουάσιγκτον στην Ουκρανία, στο παλαιστινιακό και σε όλα τα κρίσιμα ζητήματα της διεθνούς πολιτικής. Φαίνεται, τέλος, στις υπερβολικές παραχωρήσεις που έχουν γίνει προς τις ΗΠΑ, για την επέκταση και ενίσχυση των στρατιωτικών βάσεων τους στη χώρα μας από την Αλεξανδρούπολη, μέχρι τη Σούδα. Μια πολιτική που δείχνει περιορισμένη αυτονομία και ελλιπή ανεξάρτητη βούληση, απέναντι στην παγκόσμια ηγεμονία των Ηνωμένων Πολιτειών. 
Για τους λόγους αυτούς, λοιπόν, η Πλεύση Ελευθερίας διατηρεί σοβαρές αντιρρήσεις και για τις δύο αυτές συμβάσεις και ιδίως για τον διμερή και ρητά διατυπωμένο μη αμοιβαίο χαρακτήρα τους. Παρά τις διαφωνίες αυτές θα επιφυλαχθούμε να διατυπώσουμε την τελική μας θέση στην Ολομέλεια. Ευχαριστώ.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Τον λόγο έχει ο κ. Πολάκης.
ΠΑΥΛΟΣ ΠΟΛΑΚΗΣ: Ευχαριστώ, κύριε Πρόεδρε, κύριε Υπουργέ, κύριοι εκπρόσωποι του στρατεύματος. Εγώ θέλω να ξεκινήσω από τον κ. Χατζηδάκη, ο οποίος μας μάλωσε πριν γιατί βλέπουμε φαντάσματα. Λοιπόν, ακούστε, δεν θα μπω σε τεχνικές λεπτομέρειες έχουν ακουστεί πολλά, αλλά επειδή πλέον είμαστε μεγάλα παιδιά και δεν μπορούμε τα ήξεις αφίξεις ουκ εν πολέμω θνήξεις. Τα πράγματα είναι πολύ απλά. Η δεύτερη συμφωνία, αυτή που μιλάει για μετακίνηση Ελλήνων αξιωματικών ή στρατιωτικών, που επίτηδες μένει κενό το ποιοι θα είναι, δεν είναι τρεις που είναι στην άλλη συμφωνία αυτοί που θα πάνε στην Αμερική, γιατί εκεί λέτε για τρεις αξιωματικούς. Αυτό έχει ξαναγίνει. Όχι έτσι, αλλά περίπου έτσι. Αλλά, από εκεί που λέτε για τη μετακίνηση υπό τις διαταγές του Αμερικανού Διοικητή, Ελλήνων αξιωματικών ή στρατιωτικών, για τις ανάγκες τις επιχειρησιακές στην Ευρώπη, αυτό δεν έχει ξαναγίνει.
 Και επειδή προφανώς δεν τρώμε κουτόχορτο και επειδή δεν θεωρούμε τυχαία την επίσκεψη του κυρίου Μητσοτάκη στον κ. Ζελένσκι πριν από λίγες μέρες σας ρωτάμε ευθέως. Είναι αυτή η συμφωνία ο προάγγελος της πιθανής χρησιμοποίησης Ελλήνων στρατιωτικών στο μέτωπο του πολέμου στην Ουκρανία; Χωρίς πολλά λόγια, μην κοροϊδευόμαστε μεταξύ μας.
 Επίσης, κύριε Χατζηδάκη, μην μας λέτε για το τι έχουν τα νησιά και τι δεν έχουν. Αλοίμονο αν δεν είχαν. Αλοίμονο αν δεν είχαν, θα έπρεπε να μιλάμε με άλλη γλώσσα τότε. Το θέμα είναι γιατί να στέλνουμε πολεμικό υλικό στην Ουκρανία, για ποιο λόγο. Γιατί να εμπλεκόμαστε σε μια τέτοια ιστορία. Σαφώς και δεν υπερασπίζουμε την παράνομη εισβολή του Πούτιν εκεί, παρά το ότι είχαν προηγηθεί εκεί στην Κριμαία κ.λπ.. Εντάξει θα απαντήσετε κύριε Χατζηδάκη, μην πετιέστε και εσείς, γιατί αυτό το πράγμα το κάνει και ο Άδωνις. Όταν ακούει κάτι πετιέται το χεράκι του, μην το κάνετε και εσείς. Είστε πολύ σοβαρότερος από τον αδιευκρίνιστο. λοιπόν. Σαφώς και δεν τασσόμαστε με την εισβολή του Πούτιν στην Ουκρανία. Από την άλλη μεριά η Ελλάδα ήταν πάντα παράγοντας ειρήνης στην περιοχή. Έχει εμπλακεί σε διάφορες διεθνείς συγκρούσεις ως προσπάθεια να λυθεί, όχι ως προσπάθεια να βάλει φωτιά και να ρίξει λάδι στη φωτιά. 
Εμείς εδώ πραγματικά έχουμε ρωτήσει κάποια πράγματα. Για παράδειγμα, stinger δώσαμε; Δεν απαντάτε. Λέτε τα νησιά είναι εξοπλισμένα. Γιατί δεν ενημερώνετε την Επιτροπή Εξοπλιστικών, τι ακριβώς έχουμε δώσει και λέτε ό τι και να έχουμε δώσει τα νησιά είναι καλυμμένα. Αλοίμονο αν δεν ήταν. Το θέμα είναι μπορεί να μάθει η εθνική αντιπροσωπεία τι ακριβώς έχουμε δώσει και γιατί; 
Για να τελειώνουμε, αυτή η συμφωνία, ειδικά η δεύτερη, δεν έχει κανένα απολύτως λόγο να υπάρξει και να ψηφιστεί. Απολύτως κανένα. Είμαστε μέλη του ΝΑΤΟ, έχουμε συμμετοχή σε κάποιες αποστολές ή σε θέσεις εκεί πέρα, που αποσπώνται στρατιωτικοί μας. Η συγκεκριμένη Συμφωνία, που για πρώτη φορά φέρνετε για ψήφιση στο Ελληνικό Κοινοβούλιο, για Κύρωση, στα πλαίσια της Συμφωνίας που κάναμε για τις βάσεις και τα λοιπά και τα λοιπά, η οποία λέει ότι μπορούν να πάνε απροσδιόριστος αριθμός στρατιωτικών ή αξιωματικών. Δεν το περιγράφετε αυτό μέσα στο παράρτημα. Έχει το παράρτημα τους όρους, αλλά δεν λέει πόσοι και ποιοι. Δεν έχει κανένα απολύτως λόγο να υπάρξει. Απλά, μπορεί να εξυπηρετήσει τις ανάγκες των Αμερικανών, για παρουσία έμπειρων στελεχών στο πεδίο του πολέμου στην Ουκρανία. Εγώ έτσι το καταλαβαίνω και για αυτό το λόγο, είμαστε αρνητικοί καταρχήν βέβαια σε αυτό το πράγμα ή σε άλλες περιοχές με εμπόλεμες ζώνες. Μην μπλέκετε την Ελλάδα.
 Εγώ το λέω πολύ ευθέως, ενόψει και των επερχόμενων ευρωεκλογών, το κεντρικό πολιτικό διακύβευμα στην Ευρώπη θα είναι εάν θα εκλέξουμε ευρωκοινοβούλιο, αλλά αντίστοιχα θα έχουμε και πολιτικά αποτελέσματα σε κατά τόπους χώρες, όπου η Ευρώπη θα συρθεί σε μία σύγκρουση στην Ουκρανία την οποία πιέζουν οι Αμερικανοί να γίνει, όταν βλέπετε ποια είναι και η εξέλιξη στα μέτωπα. Θεωρώ ότι αυτό θα είναι το κεντρικό πολιτικό διακύβευμα των ευρωεκλογών. Και βέβαια εσείς απ’ ότι φαίνεται παίρνετε θέση από νωρίς, όχι στη σωστή πλευρά της ιστορίας, αλλά σε μια πλευρά η οποία φέρνει πάρα πολλούς κινδύνους αχρείαστους για τη χώρα μας. 
Διότι, και με αυτό τελειώνω, θυμάστε τι είχε πει ο κ. Μητσοτάκης στον Αλέξη Τσίπρα όταν του είχε πει για τα F16; Θυμάστε που είχε πει δεν ισχύει ότι θα πάρουν οι Τούρκοι; Τώρα, λοιπόν, και τα παλιά επισκευάσουν και 40 F16 παίρνουν. Πέρα από το ότι εμείς παίρνουμε θα πάρουμε πιθανά τα F35. Άρα, δεν ίσχυε αυτό το δεν ισχύει του Κυριάκου Μητσοτάκη. Οι ελληνικές Ένοπλες Δυνάμεις είναι για να ακυρώνουν τις προσπάθειες επιβολής, που έχουμε από τον εξ ανατολών γείτονά μας και αυτή τη συμφωνία που υπογράψαμε για τις βάσεις, είπαμε ότι την κάνουμε γιατί πρέπει από εκεί να θωρακιστούμε κ.λπ.. Όμως, δεν βλέπω εγώ καμία ότι δεν θα χρησιμοποιηθούν τα F-16, παράλογο και σαν συλλογισμός αυτό, αλλά αυτό λέγατε τότε. Το ζουμί είναι ότι οι Ένοπλες Δυνάμεις μας είναι χρήσιμες για αυτό το πράγμα, δεν είναι για να μπουν υπό τις διαταγές Αμερικανών διοικητών στα μέτωπα του πολέμου της Ουκρανίας. Ευχαριστώ πολύ.
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Τον λόγο έχει η κυρία Δούρου.
ΕΙΡΗΝΗ ΔΟΥΡΟΥ: Ευχαριστώ, κύριε Πρόεδρε, κύριε Υπουργέ, κυρίες και κύριοι των Ενόπλων Δυνάμεων. Ο Αρχηγός έκανε λόγο για παράπονο. Γνωρίζετε ότι είναι πάντα ευγενής και ευγενικός. Μόνο που δεν είναι παράπονο και δεν είναι χωρίς προηγούμενο το γεγονός ότι δύο σπουδαία μνημόνια για τις Ένοπλες Δυνάμεις, για την εξωτερική πολιτική και την αμυντική πολιτική της πατρίδας μας, θα έρθουν στην Ολομέλεια σε λιγότερο από 48 ώρες. Αυτό, δυστυχώς έχει προηγούμενο, όπως προηγούμενα έχουν και μία σειρά για τον τρόπο που η σημερινή κυβέρνηση, αντιμετωπίσει και την άμυνα και την εξωτερική πολιτική της χώρας. Αναφέρθηκε μόλις τώρα ο κ. Πολάκης.
 Θα μου επιτρέψετε να μην επιδοθώ ούτε σε περί οδολόγηση των όσων έχουν συμβεί τα τελευταία πέντε χρόνια στην πατρίδα μας ούτε να αντιλέξω με κάποιους όψιμους υποστηρικτές πολιτικών, που δεν τιμούν ούτε το εθνόσημο ούτε το να είσαι απλά ευρωπαίος Έλληνας ή Ελληνίδα πολίτης. 
Θα μου επιτρέψετε να επιμείνω σε τρεις μόνο ερωτήσεις, στις οποίες αν δεν ζητώ, απαιτώ η απάντηση να μην είναι ασαφής. Να είναι με ένα ναι ή με ένα όχι. Διότι, όπως και ο Εισηγητής της Αξιωματικής Αντιπολίτευσης, σέβεται τον ρόλο της αξιωματικής αντιπολίτευσης σε αντίθεση με την σημερινή κυβέρνηση, που τη θυμόμαστε πως αντιλαμβανόταν το ρόλο της αξιωματικής αντιπολίτευσης, εμείς βεβαίως κρατάμε επιφυλάξεις, βεβαίως θεωρούμε ότι αν δεν παρθούν απαντήσεις σε όσα έχουμε συνάγει τα τελευταία δύο εικοσιτετράωρα μελετώντας τα μνημόνια, δεν θα μπορούμε παρά να ψηφίσουμε κατά. 
Παρά ταύτα, τιμώντας ξαναλέω το θεσμό της αξιωματικής αντιπολίτευσης, θα ήθελα σας παρακαλώ κύριε Υπουργέ και με τους συνεργάτες σας να πάρω, να πάρουμε συγκεκριμένες απαντήσεις στα εξής.
Εάν πάτε στο άρθρο 10, θα δείτε παρόλο που είναι και στα δύο μνημόνια κ. Υπουργέ, διαβάζω μέσα από το μνημόνιο «διάφορες διενέξεις που θα προκύπτουν από ή σχετικά με το παρόν μνημόνιο συνεργασίας, θα επιλύονται μόνο μέσω διαβουλεύσεων, μεταξύ των συμβαλλομένων μερών και δεν θα παραπέμπονται σε φυσικό πρόσωπο, εθνικό ή διεθνές δικαστήριο ή σε οποιοδήποτε άλλο φόρουμ ή τρίτο μέρος προς επίλυση». Ερωτάται λοιπόν η κυβέρνηση, δι’ υμών κύριε Υπουργέ, τι εξυπηρετεί το άρθρο αυτό, γιατί η εν λόγω περίπτωση, δεν διέπεται από τις διατάξεις σχετικής συνθήκης NATO sofa agreement. Δεν είναι αξιολογικό, στείρα αντιπολιτευτικό, η συγκεκριμένη ασάφεια, διότι υφίσταται ανησυχία από πλευράς κυβέρνησης ότι ασαφής δικαιοδοτική αρμοδιότητα, για την επίλυση των όποιων διαφορών, ενδέχεται να οδηγήσει σε μνημόνιο ουσιαστικής εφαρμογής των εν θέματι μνημονίων; Ποιο όργανο κύριε Υπουργέ από ελληνικής πλευράς, θα είναι υπεύθυνο για τις σχετικές διαβουλεύσεις, σε περίπτωση που ανακύψουν διαφορές;
Δεύτερη ερώτηση. Αν πάτε κύριε Υπουργέ στο παράρτημα β στη σελίδα 25, αναφέρεται ότι «Δευτερεύουσα αποστολή στην περιγραφή θέσεως είναι η ακόλουθη. Επιχειρησιακός αξιωματικός σχεδιασμού πολυεθνικών ειδικών επιχειρήσεων, παρέχει υποστήριξη και συμβουλεύει το διευθυντή επιχειρήσεων για τον σχεδιασμό, την οργάνωση και την κατανόηση των παγκόσμιων ειδικών επιχειρήσεων. Χρησιμοποιεί την εμπειρία του μεταξύ άλλων, καταλήγει τις αρχές τα πρότυπα και τους πόρους της ΔΕΕ Ηνωμένων Πολιτειών Αμερικής. Ερωτάται λοιπόν η κυβέρνηση, εάν έχει διασφαλιστεί ότι δεν θα συμμετάσχουν, συνδράμουν στελέχη των δικών μας δυνάμεων σε πολυεθνικές επιχειρήσεις των Ηνωμένων Πολιτειών Αμερικής, οι οποίες ενδεχομένως θα έρχονται σε αντίθεση με τη στάση του επίσημου ελληνικού κράτους. Αναγνωρίζει κύριε Υπουργέ, η κυβέρνηση την πιθανότητα οποιουδήποτε κινδύνου για την ελληνική εξωτερική και αμυντική πολιτική από τη συμμετοχή Ελλήνων στρατιωτικών στον επιχειρησιακό σχεδιασμό τέτοιων επιχειρήσεων; Σας είπε και άλλη συνάδελφος, ότι επίσης δεν μιλάμε εδώ εν κενώ. Γνωρίζετε καλύτερα από εμένα και παρέλκει να σας κάνω τέτοιου είδους μάθημα, θα ήταν αν μη τι άλλο υψιπετές, αλλά έχουμε Χούθι, έχουμε Ουκρανία, έχουμε Γάζα, έχουμε Συρία και άλλα μέτωπα κρίσεων για τα οποία θα μπορούσε να υπάρξει, κάποια πολυεθνική στρατιωτική επιχείρηση.
Η τελευταία ερώτηση, η οποία νομίζω ότι στην ενδελεχή εισηγητική παρέμβαση του κ. Αποστολάκη υπονοήθηκε εν πολλοίς και τη συγκεκριμενοποιώ περαιτέρω. Η εν λόγω συμφωνία θα ήταν δυνατόν να συναφθεί και με Ένοπλες Δυνάμεις από τα κράτη μέλη της Ευρωπαϊκής Ένωσης, με τα οποία υπάρχει διευρυμένη στρατιωτική συνεργασία, χαρακτηριστικό παράδειγμα η Γαλλία;
ΑΘΑΝΑΣΙΟΣ ΚΑΒΒΑΔΑΣ(Προεδρεύων της Επιτροπής): Το λόγο έχει ο κ. Χατζηδάκης.
ΔΙΟΝΥΣΙΟΣ ΧΑΤΖΗΔΑΚΗΣ: Με ρώτησε ο κύριος Πολάκης, γιατί δεν μαθαίνουμε τα μέλη της Επιτροπής Εξωτερικών και Άμυνας, τι όπλα έχουν τα νησιά.
ΠΑΥΛΟΣ ΠΟΛΑΚΗΣ: Όχι, δεν είπα αυτό. Τι όπλα στείλατε έξω, αυτό είπα. Αλίμονο αν δεν έχουν τα νησιά.
ΔΙΟΝΥΣΙΟΣ ΧΑΤΖΗΔΑΚΗΣ: Κύριε Υπουργέ, ένας ένας για να μη μαζευτούν 6 - 7 και γίνονται αντιληπτοί, να κάνουνε στα νησιά μια βόλτα να καταλάβουν, για να τελειώσει αυτό το παραμύθι, ότι έχουμε αποδυναμώσει τα νησιά.
Δεύτερον, τι όπλα έχουμε στείλει. Εάν πάτε στην κυριακάτικη καθημερινή θα διαβάσετε μία σελίδα, τι σφαίρες, τι όπλα, τι κανόνια έχουμε στείλει. Αυτά πρέπει να τα μαθαίνουν όλοι και να γίνεται η σπέκουλα; Εγώ είμαι από αυτούς που συμφωνώ απόλυτα, όταν αποκαλούμεθα δημοκράτες και έχουμε καταδικάσει την επίθεση στην Ουκρανία φραστικά, ο βάρβαρος εχθρός που μπήκε στην Ουκρανία και τα λοιπά, όταν αγωνίζονται για να αποκτήσουν τα εδάφη που κατάλαβαν οι Ρώσοι, τι πρέπει να στείλουμε στον αγώνα του λαού; Τι να στείλουμε, σύκα, σταφίδες και babylino ή ψυχοφάρμακα; Σε μία χώρα που δοκιμάζεται, που έχουν μπει οι κατακτητές, έχουμε ηθική υποχρέωση να στηρίξουμε με υλικά πολεμικά, για να αγωνιστούν. 
Ήμουνα ακόλουθος στο Παρίσι. Εάν πέθαινα, έλεγε ο νόμος και η διαδικασία ότι για τη μεταφορά με αεροπλάνο επιβαρύνονται οι Ένοπλες Δυνάμεις, το Ναυτικό. Δηλαδή, είναι σύνηθες φαινόμενο όταν πηγαίνει μία αποστολή, εάν χτυπήσει από αυτοκίνητο και τον αφήσει επιτόπου, τότε αναλαμβάνει η υπηρεσία και πληρώνει τη μεταφορά.
Επαναλαμβάνω κύριε Υπουργέ να γίνει ξεκάθαρο, γιατί ήδη έρχονται κάποια μηνύματα, στέλνετε στρατό στην Ουκρανία; Λοιπόν, να είναι ξεκάθαρο. 
ΑΘΑΝΑΣΙΟΣ ΚΑΒΒΑΔΑΣ(Προεδρεύων της Επιτροπής): Το λόγο έχει ο κ.  Κεφαλογιάννης.
ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας): Κύριοι κυρίες και κύριοι συνάδελφοι, καταρχάς να σας ευχαριστήσω όλους για τα σχόλια και τις παρατηρήσεις. Καταλαβαίνω, ότι ο καθένας μπορεί να εκκινεί από μία συγκεκριμένη πολιτική και ιδεολογική αφετηρία. Είμαι βέβαιος, ότι πολλά από αυτά τα οποία τέθηκαν σήμερα είναι εύλογα ερωτήματα, από την άλλη όπως θα εξηγήσω και στη συνέχεια και νομίζω θα απαντήσω και ελπίζω στο σύνολο των ερωτημάτων τα οποία μου τέθηκαν, ίσως να μεταβάλλετε και κάποια άποψη για τα συγκεκριμένα μνημόνια, καθώς θα απαντηθούν τα ερωτήματα τα οποία τέθηκαν και σίγουρα νομίζω θα φωτιστούν και κάποιες πτυχές που ενδεχομένως σε κάποιους να φαίνονται γκρίζες. 
Δεν θα αναφερθώ τόσο πολύ επί της ουσίας στα συγκεκριμένα κείμενα, γιατί ούτως ή άλλως ο Εισηγητής της Πλειοψηφίας τα ανέλυσε με πολύ μεγάλη πληρότητα με ένα μεστό και ουσιαστικό πολιτικό λόγο. Θα πω μόνο, ότι αυτό το οποίο στην ουσία καλείται σήμερα η Επιτροπή μας να επικυρώσει, μέσω αυτών των μνημονίων, είναι ένα εννοιολογικό τρίπτυχο το οποίο αφορά την ασφάλεια, την στρατιωτική διπλωματία και το εθνικό συμφέρον, το οποίο βεβαίως όπως πολύ καλά γνωρίζετε αυτό αντικατοπτρίζεται στην εθνική στρατηγική ασφάλειας, με πρωταγωνιστές βεβαίως τις γυναίκες και τους άνδρες των Ενόπλων Δυνάμεων της πατρίδας μας. 
Θα ήθελα, επίσης, να υπενθυμίσω στους αγαπητούς και αγαπητές συναδέλφους ότι το εθνικό συμφέρον και η εθνική ασφάλεια αποτελούν έννοιες αλληλένδετες, οι οποίες πολλές φορές διακτινίζονται πέρα από τα στενά όρια της ελληνικής επικράτειας και της εδαφικής ακεραιότητας της πατρίδας μας. Υπάρχει, προφανώς,  εθνικό συμφέρον και εκτός –γιατί τέθηκε κάποια τέτοια παρατήρηση από κάποιους συναδέλφους. 
Οι έννοιες αυτές, λοιπόν, πρέπει να μεταφράζονται σε συνθήκες ικανές, οι οποίες θα είναι τέτοιες, που θα βοηθούν στην επίτευξη των κυριαρχικών δικαιωμάτων της Ελλάδος, αλλά βεβαίως και της αναβάθμισης του ρόλου μας και της επιρροής της χώρας και να αποτυπώνονται μέσα από διμερείς ή πολυμερείς συμμαχίες και συμφωνίες, μέσα και από τους διεθνείς Οργανισμούς, στους οποίους συμμετέχει.
Με την κύρωση, λοιπόν, αυτών των δύο Μνημονίων δεν εμβαθύνουμε απλά τη στρατηγική αμυντική σχέση που υπάρχει μεταξύ Ελλάδας και Ηνωμένων Πολιτειών Αμερικής, αλλά στην ουσία, μέσα από αυτές τις συμφωνίες, από κρυσταλλώνεται και η σημαντική συμμετοχή που θα έχουν Έλληνες Επιτελείς σε ένα μερικό ακαδημαϊκό στρατιωτικό γίγνεσθαι των ΗΠΑ.
Όσον αφορά το επιχειρησιακό -και θα απαντήσω εν μέρει στην ουσία σε μια ερώτηση που τέθηκε- προφανώς έχουν συμβουλευτικό χαρακτήρα. Δεν θα συμμετέχει Έλληνας  επιτελής στη λήψη αποφάσεων από τις αμερικανικές Ένοπλες Δυνάμεις. Αναφέρομαι και στην ερώτηση της κυρίας Δούρου. Το λέει ρητώς και η θέση, στην οποία αναλυτικά αναφέρονται τα καθήκοντα του συγκεκριμένου επιτελούς.
Επιπρόσθετα, μέσα από την κοινή δράση και τη συνεργασία με τις Ένοπλες Δυνάμεις των Ηνωμένων Πολιτειών Αμερικής, η χώρα μπορεί να διασφαλίσει τη συλλογή πληροφοριών, σχετικά με τα διδάγματα από το ευρύτερο διεθνές περιβάλλον, το οποίο πιστεύουμε ότι θα συμβάλει στην αναβάθμιση της επιχειρησιακής ετοιμότητας και της αποτρεπτικής ισχύος αρκετών στελεχών των Ενόπλων Δυνάμεων της πατρίδας μας.
Επίσης, να τονίσω ότι ο εκσυγχρονισμός και η προσαρμογή των Ενόπλων Δυνάμεων -ειδικά στα νέα δεδομένα και στις τεχνολογικές εξελίξεις- αποτελεί ένα από τα βασικά ζητούμενα, τα οποία έχει περιγράψει και ο Υπουργός κ. Δένδιας, όσον αφορά την ατζέντα 2030 για τις Ένοπλες Δυνάμεις της χώρας. Ξέρετε πολύ καλά ότι, σε παγκόσμιο επίπεδο, η διαθεσιμότητα των τεχνολογικών πόρων, αποτελεί μια πολύ σημαντική μεταβλητή στον επιχειρησιακό σχεδιασμό και υπάρχει μία διακριτή τάση προς την υιοθέτηση τεχνολογιών, που βασίζονται και στην τεχνητή νοημοσύνη, όσον αφορά τις στρατιωτικές εφαρμογές, αλλά βεβαίως και σε άλλα διδάγματα της διεθνούς πραγματικότητας, μεταξύ των οποίων βεβαίως είναι και οι Ηνωμένες Πολιτείες. 
Επομένως, η εξοικείωση στελεχών των ελληνικών Ενόπλων Δυνάμεων, Ελλήνων στρατιωτικών, σε τέτοιου είδους τεχνολογικά συστήματα, σε επικράτηση συγκεκριμένης στρατηγικής ανάλυσης και -αν θέλετε- εμβάθυνσης, σε ζητήματα που ίσως δεν έχουμε τη δυνατότητα εμείς, ως στελέχη των Ενόπλων Δυνάμεων,  εδώ στην Ελλάδα να έχουμε, σίγουρα βοηθάει περαιτέρω στην αναβάθμιση και του επιπέδου των συγκεκριμένων στελεχών, τα οποία θα συμμετέχουν σε αυτά τα προγράμματα. 
Επίσης, θα ήθελα να επισημάνω ότι οι συμμαχίες είναι μια πολύ σημαντική παράμετρος της αποτρεπτικής ισχύος και της πατρίδας μας, γιατί είναι πολύ σημαντικό να τονιστεί ότι προφανώς η χώρα μας έχει συγκεκριμένους πόρους, συγκεκριμένο προσωπικό και δεν μπορεί να χαρακτηριστεί σε διεθνείς όρους ως μια υπερδύναμη στρατιωτική ή η οικονομική. Όμως, μέσα από τις συμμαχίες που χτίζει, θεωρώ ότι με αυτό τον τρόπο αποκτά ένα επιπλέον όπλο και μια ενίσχυση, για το ανθρώπινο δυναμικό, που για εμάς είναι ένας πολλαπλασιαστής ισχύος.
Και σίγουρα όσοι αξιωματικοί έχουν υπηρετήσει στο εξωτερικό -και πιστέψτε με είναι από τις θέσεις που οι Έλληνες και οι Ελληνίδες αξιωματικοί τις «κυνηγούν», με την καλή έννοια, γιατί πέρα από το οικονομικό όφελος, το τονίζω και αυτό -συμμετέχουν σε ένα διεθνές περιβάλλον, από το οποίο πραγματικά παίρνουν πάρα πολλά. Νομίζω ότι τουλάχιστον σε αυτό δεν πρέπει να τους αδικούμε. 
Επομένως, θα έλεγα ότι το εθνικό συμφέρον προφανώς δεν περιλαμβάνει μόνο τη στενή έννοια της εδαφικής ακεραιότητας -όπως είπα προηγουμένως- και της προάσπισης της ανεξαρτησίας της χώρας, αλλά περιλαμβάνει έννοιες ευρύτερες στρατηγικής συμμαχίας, όπως κυριαρχικά και γεωστρατηγικά συμφέροντα, συμμαχίες, την επέκταση της ζώνης ασφαλείας γύρω από την Ελλάδα και βεβαίως και την ενδυνάμωση της διεθνούς τάξης.
Ξέρετε πολύ καλά ότι όλοι οι πόλεμοι, οι οποίοι διεξάγονται στην ευρύτερη περιοχή μας, αποδεικνύουν με τον πλέον δραματικό τρόπο ότι διανύουμε μια περίοδο δυστυχώς γεωστρατηγικής και γεωπολιτικής αστάθειας και αβεβαιότητας. Και, μέσα από αυτές τις εξελίξεις, σίγουρα τέτοιου είδους συμμετοχές -εμβάθυνση του γνωστικού αντικειμένου και του εύρους αντίληψης των στελεχών μας- σίγουρα βοηθάνε.
Επίσης, μέσα από αυτή τη σύναψη των Μνημονίων με τις ΗΠΑ, δημιουργείται ένας επιπλέον δίαυλος επικοινωνίας και συνεργασίας των Ενόπλων Δυνάμεων των δύο χωρών και των δύο κρατών και συμβάλλει στην εδραίωση της στρατηγικής αμυντικής εταιρικής σχέσης Ελλάδας και Ηνωμένων Πολιτειών. Μία αμυντική στρατηγική συνεργασία, που διαχρονικά τουλάχιστον όλες οι κυβερνήσεις, το προηγούμενο διάστημα και πολύ σωστά έδωσαν μία βαρύτητα. Η δική μας Κυβέρνηση βεβαίως προχώρησε και κάποια βήματα μπροστά -θεωρώ προς τη σωστή κατεύθυνση. Και νομίζω ότι μέσα από αυτές τις συνεργασίες -θα το πω για άλλη μια φορά- βγαίνει κερδισμένη και η χώρα μας. 
Για να μην μακρηγορώ, θα αναφερθώ στα ερωτήματα που τέθηκαν και θα προσπαθήσω να απαντήσω, ένα προς ένα, στα ζητήματα που τέθηκαν από τους συναδέλφους, ξεκινώντας κυρίως από ότι αντιλήφθηκα από το δεύτερο Μνημόνιο που αφορά στη συμμετοχή του ελληνικού προσωπικού στον στρατό των ΗΠΑ. Να τονίσω ότι αυτή η ιστορία ξεκίνησε όχι τα τελευταία 2-3 χρόνια, αλλά πάει πολύ πίσω, το 2015. Γι’ αυτό και σας λέω ότι, απαντώντας, ενδεχομένως κάποιοι να αλλάξουν κάποια γνώμη, κάποια οπτική, όσον αφορά τα συγκεκριμένα ζητήματα. 
Ξεκίνησε, λοιπόν, το 2015 –ορθά, θα πω εγώ- επί κυβέρνησης ΣΥΡΙΖΑ, όπου υπήρξε μια ανταλλαγή επιστολών, μεταξύ των δύο κρατών, σχετικά με τη σύναψη της συγκεκριμένης Συμφωνίας. Μάλιστα, ο λόγος που καθυστέρησε αυτή η Συμφωνία, για να γνωρίζετε αγαπητές και αγαπητοί συνάδελφοι, είναι ότι η αμερικανική πλευρά μάς ζητούσε να μπει μέσα ο όρος της αμοιβαιότητας,  την οποία -ορθώς θα πω εγώ για πολλούς και διάφορους λόγους που δεν θα ήθελα να επεκταθώ- και η κυβέρνηση ΣΥΡΙΖΑ (δεν δέχθηκε;). 
Μάλιστα, το ΓΕΕΘΑ, κύριε Αρχηγέ, το 2017, απαντήσατε ότι δεν θέλουμε να μπει αυτός ο όρος της αμοιβαιότητας. Το ίδιο κάνουμε και εμείς τώρα. Λοιπόν, γίνεται ένα μπαλάκι ερωταπαντήσεων μεταξύ των δύο πλευρών και έρχονται, μετά από 9 χρόνια, και φέρνουμε αυτό το Μνημόνιο. Δεν είναι κάποιο καινούργιο Μνημόνιο. Δεν ήρθε αυτό το Μνημόνιο λόγω του πολέμου της Ουκρανίας. Αυτό να το ξεκαθαρίσω σε όλους, απαντώντας και στην κυρία Αναγνωστοπούλου, που είπε για το πολιτικό κενό και το στρατιωτικό κενό.
Αυτό, κυρία Αναγνωστοπούλου, κυρία συνάδελφε, ξεκίνησε αυτή η διαδικασία το 2015. Πολλές φορές κρατάει και 10 χρόνια, από ότι φαίνεται. Ήρθε, λοιπόν, η ώρα του να κυρωθεί αυτό το Μνημόνιο. Και μάλιστα οι όροι του Μνημονίου αυτού είναι ακριβώς οι ίδιοι που η κυβέρνηση ΣΥΡΙΖΑ, από το 2015 μέχρι το 2019, συζητούσε. Ούτε κάτι παραπάνω, ούτε κάτι λιγότερο. Αυτό, για να μην υπάρχουν σκιές και να μην υπάρχουν διαφορετικά ερωτήματα. 
Και βεβαίως απαντώντας – και καλά το επισήμανε και ο Ναύαρχος- προφανώς δεν είναι Μνημόνια Συνεργασίας, τα οποία ανοίγουν την «κερκόπορτα» για να στείλουμε στρατό στην Ουκρανία. Ούτως ή άλλως, το άρθρο 3,6 είναι ρητώς καταγεγραμμένο και το οποίο λέει ότι μόνο ύστερα από τη γραπτή συγκατάθεση και του άλλου μέρους δύναται να συμμετέχει το στέλεχος σε ένα πεδίο επιχειρήσεων ή ενδεχομένως πολεμικών επιχειρήσεων. Άρα, σε καμία περίπτωση, δεν υπάρχουν Κερκόπορτες. Ίσα-ίσα, υπάρχουν δικλίδες.
Και επαναλαμβάνω είναι δύο Μνημόνια, που το μεν ένα ξεκίνησε η συζήτησή του το 2015 και το δεύτερο -που όπως αντιλαμβάνομαι συμφωνεί και ένα μεγάλο μέρος της Εθνικής Αντιπροσωπείας, δηλαδή για τη διοίκηση των ειδικών επιχειρήσεων -ξεκίνησε λίγο αργότερα, αν θυμάμαι καλά το 2021. Αυτό, για να διευκρινιστούν οι όποιες σκιές μπορεί να υπάρχουν.
 Όσον αφορά την ερώτηση για το πώς θα διασφαλιστεί ότι κάποιο στέλεχος – το απάντησα στην κυρία Δούρου- δεν θα συμμετέχει σε αποφάσεις αντίθετες προς τα εθνικά συμφέροντα. Επαναλαμβάνω, αν δει κανείς την περιγραφή των καθηκόντων, είναι ξεκάθαρο ότι εκεί συμμετέχει και μόνο συμβουλευτικά στα συγκεκριμένα ζητήματα. 
Έθεσε ο Πολάκης το ερώτημα ότι δεν αφορά 3 αξιωματικούς μόνο πάλι η συγκεκριμένη Συμφωνία, για το ελληνικό προσωπικό άμυνας του στρατού των ΗΠΑ και ότι μπορεί να αφορά ενδεχομένως πολύ παραπάνω αξιωματικούς από ότι μπορεί να έχουμε στο μυαλό μας και γι’ αυτό το αφήνουμε και κενό. Θα παραπέμψω τους αγαπητούς και αγαπητές συναδέλφους στην Έκθεση του Γενικού Λογιστηρίου του Κράτους, το οποίο ρητώς αναφέρει και σε αυτή τη Συμφωνία -μιλώ για τη δεύτερη Συμφωνία- ότι το ποσό των 170 χιλιάδων, το οποίο είναι ταυτόσημο με την άλλη Συμφωνία, ρητώς αναφέρεται σε 3 αξιωματικούς. Τρία στελέχη των Ενόπλων Δυνάμεων αφορά και η μία Συμφωνία και η άλλη. Και η μία και η άλλη, για να μην υπάρχει καμία σκιά ότι αναφέρονται σε κάποιον ενδεχομένως αόριστο αριθμό στελεχών των Ενόπλων Δυνάμεων. Άρα νομίζω ότι και αυτό απαντήθηκε.
 Ο αγαπητός συνάδελφος κ. Ρούντας από τη ΝΙΚΗ, για τον όρο της αμοιβαιότητας. Νομίζω ότι το έθιξα προηγουμένως. Ο όρος της μη ύπαρξης αμοιβαιότητας, στην ουσία, διασφαλίζει τα δικά μας συμφέροντα. 
Να σας το αντιστρέψω. Αν βάζαμε αμοιβαιότητα, θα ακούγαμε σίγουρα πολλές αιτιάσεις από την Αντιπολίτευση, φέρνεται Αμερικανούς μέσα στον Ελληνικό Στρατό που θα έχουν άλλους ρόλους και τα λοιπά. Εμείς, αυτή τη στιγμή, καταρχάς μιλάμε για δύο Μνημόνια, τα οποία έχουν δυνητικό χαρακτήρα, αν θέλουμε εμείς σαν Ένοπλες Δυνάμεις στέλνουμε τα στελέχη μας, δηλαδή δεν έχει κάποιο υποχρεωτικό χαρακτήρα. 
Άρα, έχουμε το δικαίωμα να στείλουμε, όσοι είμαστε νομικοί εδώ μέσα στην αίθουσα αντιλαμβάνεστε τον όρο, του δυνητικού και το υποχρεωτικό. Παίρνουμε μία πολύ μεγάλη εμπειρία, όπως περιγράφεται λεπτομερώς και στα Μνημόνια, νομίζω, έγινε και η συζήτηση. Και βεβαίως, με αυτόν τον τρόπο διασφαλίζουμε, θεωρούμε και τα συμφέροντά μας, γιατί σε περιπτώσεις, όπως η συμμετοχή σε πεδία επιχειρήσεων μαχών ή οτιδήποτε άλλο, πρέπει να υπάρχει η ρητή γραπτή συγκατάθεση της ελληνικής πλευράς. 
Άρα, τουλάχιστον, όπως είναι γραμμένα τα Μνημόνια, τουλάχιστον το πρώτο που αφορά το Προσωπικό Άμυνας στο Στρατό των Η.Π.Α. και απαντώ και στο ερώτημα που νομίζω ότι έθεσε ο κύριος Αποστολάκης: Για ποιο λόγο το περιορίζουμε; 
Γιατί, κύριε Αρχηγέ, ξεκίνησε από τότε η συζήτηση, ήταν με τον διοικητή του «US Army Europe».  Άρα συνεχίζουμε τη διαδικασία που ξεκίνησε το 2015 και γι’ αυτό και το περιορίζουμε γεωγραφικά στην Ευρώπη. Δεν είναι κάτι καινούργιο, όσον αφορά σαν διαδικασία. Με αυτό, λοιπόν, τον τρόπο, διασφαλίζουμε πλήρως τα δικαιώματα, τα συμφέροντα, αλλά και τις υποχρεώσεις των Στελεχών των Ενόπλων Δυνάμεων. 
Για όλους αυτούς τους λόγους, κύριε Πρόεδρε και ελπίζω να μην μακρηγόρησα πολύ,  καλώ όλες τις πτέρυγες να το υπερψηφίσουν.  Σας ευχαριστώ πολύ. 
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ευχαριστούμε, κύριε Υπουργέ. Νομίζω, έγινε κατανοητός ο Υπουργός στις ερωτήσεις, που του τέθηκαν. 
Σε αυτό το σημείο εισερχόμαστε στην ψηφοφορία και θα ψηφίσουμε τις Κυρώσεις, ξεχωριστά. 
Πρώτον, Κύρωση του σχεδίου νόμου του Υπουργείου Εθνικής Άμυνας, με θέμα, «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από το Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση / τοποθέτηση ελληνικού Προσωπικού Άμυνας στον Στρατό των Ηνωμένων Πολιτειών Αμερικής». 
Ο Εισηγητής της Νέας Δημοκρατίας, κ. Ανδριανός, ψηφίζει. 
ΙΩΑΝΝΗΣ ΑΝΔΡΙΑΝΟΣ (Εισηγητής της Πλειοψηφίας): «Υπέρ».
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ο Εισηγητής της Αξιωματικής Αντιπολίτευσης,  κ. Αποστολάκης, ψηφίζει.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): «Επιφύλαξη».
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Μπιάγκης, ψηφίζει.
ΔΗΜΗΤΡΙΟΣ ΜΠΙΑΓΚΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): «Επιφυλάσσεται».
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Παπαναστάσης, ψηφίζει.
ΝΙΚΟΛΑΟΣ ΠΑΠΑΝΑΣΤΑΣΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): «Κατά».
ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ο Ειδικός Αγορητής της Κ.Ο.
 «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Χήτας, δήλωσε «Επιφύλαξη».
Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κα Αναγνωστοπούλου, ψηφίζει.

ΑΘΑΝΑΣΙΟΣ ΚΑΒΒΑΔΑΣ (Προεδρεύων της Επιτροπής): Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας, δήλωσε «Επιφύλαξη».
Συνεπώς, το σχέδιο νόμου του Υπουργείου Εθνικής Άμυνας «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από το Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση / τοποθέτηση ελληνικού Προσωπικού Άμυνας στον Στρατό των ΗΠΑ», γίνεται δεκτό, επί της αρχής, επί των άρθρων και στο σύνολό του, κατά πλειοψηφία. 
Σε αυτό το σημείο εισερχόμαστε στην ψηφοφορία για τη δεύτερη Κύρωση του σχεδίου νόμου του Υπουργείου Εθνικής Άμυνας, με θέμα, «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των Η.Π.Α., με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των Η.Π.Α.». 

Συνεπώς, το σχέδιο νόμου του Υπουργείου Εθνικής Άμυνας, με θέμα, «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ», γίνεται δεκτό, επί της αρχής, επί των άρθρων και στο σύνολό του, κατά πλειοψηφία. 
 	Στο σημείο αυτό, λύεται η συνεδρίαση, καλό σας απόγευμα.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι κ.κ. Βουλευτές: Αβραμόπουλος Δημήτριος, Ανδριανός Ιωάννης, Αυγερινοπούλου Διονυσία – Θεοδώρα, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δημοσχάκης Αναστάσιος (Τάσος) Θεοδωρικάκος Παναγιώτης (Τάκης) Καββαδάς Αθανάσιος, Καλογερόπουλος Δημήτριος, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παναγιωτόπουλος Νικόλαος, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Αποστολάκης Ευάγγελος, Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Πολάκης Παύλος, Τζάκρη Θεοδώρα, Χρηστίου Ραλλία, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Δελής Ιωάννης, Μεταξάς Κωνσταντίνος Παπαναστάσης Νικόλαος, Παφίλης Αθανάσιος, Χήτας Κωνσταντίνος, Σαράκης Παύλος, Αναγνωστοπούλου Αθανασία (Σία), Τζανακόπουλος Δημήτριος, Ζερβέας Αλέξανδρος, Ρούντας Γεώργιος  και Καζαμίας Αλέξανδρος. 

Τέλος και περί ώρα 16:00΄  λύθηκε η συνεδρίαση.

O ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ

ΑΘΑΝΑΣΙΟΣ ΚΑΒΒΑΔΑΣ

